text:
ISOMO RYA MBERE
Isomo ryo mu gitabo cy’Umuhanuzi Izayi (Iz 30, 19-21.23-26)
19Mbaga y’i Siyoni, mwebwe abatuye i Yeruzalemu, ntimuzongera kurira ukundi. Igihe muzaba mumutakambiye Uhoraho azabibuka; nabumva azaherako abasubiza. 20Mu makuba azabaha umugati; abahe amazi igihe cy’amage. Ugomba kukwigisha ntazongera kwihisha ukundi, uzamwirebera n’amaso yawe. 21Igihe uzaba ugomba kugana iburyo cyangwa ibumoso, amatwi yawe azumva ijwi rivuga inyuma yawe riti « Dore inzira, nimube ari yo munyuramo.»23Uhoraho azagusha imvura mu myaka uzaba wabibye mu butta, buzarumbuke umusaruro utubutse kandi ushimishije. Uwo munsi, amatungo yawe azabona inzuri ngari arishamo, 24ibimasa n’indogobe bihingishwa birye ubwatsi buryohereye, bwabikanywe isuku. 25Ku munsi w’icyorezo iminara yose izahirima, ku misozi yose no ku tununga twose hazavubuka amasoko menshi y’amazi. 26Igihe Uhoraho azaba yapfutse ibisebe by’umuryango we, akomora ibikomere byawo, urumuri rw’ukwezi ruzaka nk’urw’izuba, naho urw’izuba rwikube karindwi nk’aho rwabaye urumuri rw’iminsi irindwi.
ZABURI (Zab 147 (146),1-2, 3-4, 5-6)
Inyik/ Hahirwa uwiringira Uhoraho!
Mbega ukuntu ari byiza kuririmba Imana yacu,
ntibigire uko bisa kuyisingiza uko bikwiye!
Uhoraho, we wubatse Yeruzalemu bundi bushya,
Azakorakoranya impabe za Israheli.
Ni we ukiza abafite intimba ku mutima,
Maze akomora ibikomere byabo.
Amenya kubarura inyenyeri zibaho,
Akazivuga zose mu mazina yazo.
Umutegetsi wacu ni igihangange n’umunyamaboko,
Ubwenge bwe ntibugira urugero.
Uhoraho ashyigikira ab’intamenyekana,
Naho abagome akabacisha bugufi.
IBANGONDIRIMBO RIBANZIRIZA IVANJILI (Iz 33, 22)
Alleluya Alleluya.
Uhoraho ni we mucamanza wacu,
Umuyobozi n’umwami wacu: ni we gakiza kacu.
Alleluya.
IVANJlLI
+ Amagambo yo mu Ivanjili ntagatifu uko yanditswe na Matayo (Mt 9, 35-38 ; 10, 1.6-9a)
Muri icyo gihe, 9,35yezu yazengurukaga imigi yose n’insisiro yigisha mu masengero yabo, akwiza Inkuru Nziza y’Ingoma, ari na ko akiza icyitwa indwara n’ubumuga bwose. 36Abonye iyo mbaga y’abantu abagirira impuhwe, kuko bari barushye kandi bameze nk’intama zitagira umushumba. 37Nuko abwira abigishwa be ati «Imyaka yeze ni myinshi, ariko abakozi ni bakeya ; nimusabe rero Nyir’imyaka yohereze abakozi mu mirima ye. »10,lAmaze guhamagara abigishwa be cumi na babiri, abaha ububasha bwo kuganza roho mbi no kuzirukana, n’ubwo gukiza icyitwa indwara n’icyitwa ubumuga cyose. Arababwira ati 6« Nimusange intama zazimiye z’umuryango wa Israheli. 7 Aho munyura muvuge ko Ingoma y’ijuru yegereje. 8Mukize abarwayi, muzure abapfuye, ababembe mubakize, mwirukane roho mbi. 9aMwahawe ku buntu, mutange ku buntu.»


c: text/html

text:
Akenshi abantu bakunze kureba umuntu uko agaragara, uko akomeye, bakabona yujuje ibya ngombwa byo kuyobora. Ariko uko byagenda kose ibyo umuntu yitaho ahitamo umuyobozi akenshi bitandukanye n’ibyo Imana igenderaho ihitamo uwo ishaka ko ayobora abantu bayo.
Ingero nyinshi zigaragarira mu buryo Imana yatoranyije Umwami Dawidi , ndetse n’abandi banyabigwi dusoma muri Bibiliya . Bose nta numwe watangaga icyizere cyo kuzaba ukomeye imbere y’abantu , ariko Imana yabaga ibizi .
Umuntu agira ibitekerezo bitandukanye yumva yagenderaho , yahitamo uwagakwiriye kuba umuyobozi akenshi ugasanga bihabanye ni by’Imana . Bita cyane nko kuba afite uburambe, kuba afite ubumenyi ubu n’ubu ku rwego uru n’uru, afite ubushobozi , ugaragara nk’umuyobozi , ari muremure , abyibushye cyangwa umuntu uvuga rikijyana n’ibindi bijyanye n’ibyifuzo bya muntu bakabona ko byanze bikunze ko ariwe ukwiye kuyobora.
Imana ireba mu mutima
Gusa ikibabaje Imana ntireba nk’abantu , iyo ihitamo ugomba kuyobora ireba umutima w’umuntu gusa . Uko twahirimbanira cyangwa twahugurirwa kuba umuyobozi ubwenge bwacu ntacyo buvuze iyo tutari kumwe n’Imana. Imana ireba imitima yacu, ikareba n’ibikorwa byacu ndetse n’ibiri imbere mu mutima.
Mu gitabo cya 1 Samweli 16:7 hagira hati : ’ ’ Ariko Uwiteka abwira Samweli ati ’ Nturebe mu maso he cyangwa ikirere cye ko ari kirekire namugaye , kuko Uwiteka atareba nk’uko abantu bareba ubwiza bugaragara , ariko Uwiteka we areba mu mutima ”.
Ibi bitwereka neza ko ibiri imbere mu mutima w’umuntu ari byo Imana yifashisha mu gutuma umuntu ayobora ubwoko bwayo , ndetse n’icyo Imana imushakaho. Mu gitabo cya 1 Samweli 13:14 , turahabona Samweli abwira Sawuli icyo Imana yamushakagaho.
Hagira hati :” Ariko noneho ubwami ntibuzagumaho , Uwiteka amaze kwishakira umuntu umeze nk’uko umutima we ushaka , kandi ni we Uwiteka yashyizeho kuba umutware w’ubwoko bwe , kuko utumviye icyo Uwiteka yagutegetse ”.
Imana ishaka umuntu wiyibagirwa ubwe.
Imana ntishaka umuntu ufite ubuhanga buhanitse cyangwa wubatse izina. Irashaka umuntu uyikunda , kandi ushaka umutima wayo mbere ya byose.
Ni byo uvuga ko ukunda Imana , unayishakashaka , ariko ntiyakugira umuyobozi . Hari ikintu kibura k’uwo Imana ishaka ko aba umuyobozi. Mu byakozwe n’intumwa 13:22 haratwereka neza uko Pahulo intumwa atanga ubuhamya bw’uko Imana yatoye Dawidi Hagira hati :” Imukuyeho ( Sawuli ) ibahagurukiriza Dawidi , iramwimika iramuhamya iti ’Mbonye Dawidi mwene Yesayi , umuntu umeze nk’uko umutima wanjye ushaka , azakora ibyo nshaka byose ”.
Imana itora abantu bakora ibyo ishaka : Imana yatoye Dawidi kuberako yakoze ibyo Imana yashakaga ko akora.
Mbere yo kwifuza kuyobora abantu b’Imana ukeneye kuyikunda , kuyishakashaka no kugira ubushake bwo gucisha bugufi ibyifuzo byawe ugakora ibyo Imana ishaka. Birakwiye ko abayobozi bakora ibyo Imana ishaka , bagasenga kugira ngo babashe kuyikunda , kuyishaka no kubaha inama zayo zose.
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugira ngo umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Sophie Nyirabakwiye

robotstxt: allowed

filter: keep


text:
Umuhanzi G-Bruce hamwe n’abafana be bibumbiye mu cyitwa “The teachers” baraye bahuye biyemeza kuzasura inshike za Jenoside yakorewe Abatutsi mu mwaka wa 1994 zo mu Mujyi wa Kigali.
Uyu muhanzi n’abakunzi be, bahuriye i Remera kuri iki cyumweru tariki ya 17 Nyakanga 2016, bemeza ko nta kindi bakora batarasura inshike za Jenoside.
Uwizeyimana Gérard, umukunzi w’ibihangano bya G-Bruce nawe wari mu bitabiriye ibi biganiro, yavuze ko bagomba guhura mbere y’igikorwa, noneho bakemeza amafaranga bazatanga kuri buri muntu kugira ngo igikorwa kizagende neza.
Akomeza avuga ko n’umuntu utazabasha kubona amafanga bazemeza bitamubuza kuza kuko icyangombwa atari amafaranga ahubwo ar’urukundo.
Yagize ati “Ushobora kujya gusura umuntu nta kintu umujyaniye bikamushimisha kurusha uwamutwariye ikintu, gusa mu muco w’Abanyarwanda ntabwo wajya gusura umuntu nta kintu umujyaniye n’iyo mpamvu twatekereje ko hari icyo buri wese yatanga kandi agatanga uko yifite.”
G-Bruce yatangarije izubarirashe.rw ko yishimiye kubona abakunzi be bafata icyemezeo cyo gusura abantu bagizweho ingaruka na Jenoside yakorewe Abatutsi mu1994.
Nyuma yo gushimira abafana be yagize icyo avuga ku gikorwa kigiye gukorwa cyo gusura inshike za jenoside zituye mu Mujyi wa Kigali ati “iki ni igikorwa cyiza cyane ikindi kandi usibye kuba ari n’igikorwa cyiza ni no kumfasha gukomeza guhesha ishema izina ryanjye.”


text:
ISOMO RYA MBERE
Igitabo cy’Iyimukamisiri (Iyim 2, 1-15a)
Muri iyo minsi, 1hariho umugabo wo mu nzu ya Levi, ajya kurongora umukobwa wo kwa Levi. 2Uwo mugore arasama, abyara umuhungu. Abonye ko ari mwiza, aramuhisha bimara amezi atatu. 3Kubera ko yari atagishoboye gukomeza kumuhishahisha, amubohera agatebo k’urufunzo, agahomesha ubujeni n’amakakama, aryamishamo umwana, maze amurambika mu rufunzo ku nkombe y’uruzi. 4Mushiki w’umwana yicara ahitaruye ngo arebe icyaza kumugwirira.
5Nuko rero umukobwa wa Farawo amanuka ku Ruzi ajya koga, naho abaja be bagendagendaga ku nkombe y’Uruzi. Ngo arabukwe ka gatebo mu rufunzo, yohereza umuja we aragaterura. 6Ngo agapfundure abonamo akana k’agahungu kariraga. Nuko agira impuhwe aravuga ati « Ni umwana w’Abahebureyi we !» 7Ubwo mushiki w’umwana abwira umukobwa wa Farawo ati «Mbese urashaka ko njya kugushakira umurezi mu bagore b’Abahebureyi, kugira ngo akonkereze uyu mwana ?» 8Umukobwa wa Farawo aramusubiza ati « Ngaho genda. » Nuko umukobwa ajya gushaka nyina w’umwana. 9Umukobwa wa Farawo aramubwira ati « Jyana uyu mwana umunyonkereze, nzaguhemba.» Umugore atwara umwana, maze akajya amwonsa. 10Amaze gukura amuzanira umukobwa wa Farawo, nuko amugira umwana we, ati «Mwise Musa, kuko namukuye mu mazi.»
11Muri icyo gihe, Musa amaze kuba mukuru, ajya gusura bene wabo, Nuko yibonera ubwe imirimo y’agahato yari ibashikamiye, ndetse n’Umunyamisiri wakubitaga Umuhebureyi wo mu bavandimwe be. 12Areba hirya areba hino, maze asanze nta muntu umubona agira wa Munyamisiri amutsinda haho, amutaba mu musenyi. 13Bukeye yongera gusohoka, abona Abahebureyi babiri barwanaga. Abwira uwarenganyaga undi ati « Ni iki gituma ukubita mugenzi wawe ? » 14Uwo muntu aramusubiza ati « Ni nde wakugize umutware n’umucamanza wacu ? Mbese uribwira ko wanyica nk’uko wishe wa Munyamisiri ? » Musa agira ubwoba aribwira ati « Nta kabuza, byaramenyekanye ! » 15aFarawo ngo abimenye ashaka kwica Musa. Ariko Musa ahita ahunga Farawo, acikira mu gihugu cya Madiyani.
ZABURI (Zab 69 (68), 3, 14, 30-31, 33-34)
Inyik/ Mwebwe abiyoroshya mushakashaka Imana, murakagwira !
Ndarigita mu isayo, simfite aho nashinga ikirenge ;
nazikamye mu kizenga, n’umuvumba urampururana.
Ubu rero Uhoraho, wumve isengesho ryanjye ;
igihe cyo kuntabara kirageze.
Mana, Nyir’ubuntu budashira,
undengere kuko ari wowe nkesha agakiza.
Naho jyewe w’ingorwa n’umubabare,
ubuvunyi bwawe Mana, buranyunamure!
Ubwo nzaririmbe izina ryawe,
kandi ndyamamaze mu bisingizo.
Abiyoroshya nibabibona bazishima bati
« Mwebwe abashakashaka Imana, murakagwira !»
Kuko Uhoraho yumva abatishoboye,
ntatererane abe bari ku ngoyi.
IBANGONDIRIMBO RIBANZIRIZA IVANJILI (Zab 95 (94), 8)
Alleluya Alleluya.
Uyu munsi ntitugundirize umutima wacu,
ahubwo dutege amatwi ijwi ry’Uhoraho.
Alleluya.
IVANJILI
+ Matayo (Mt 11, 20-24)
Muri icyo gihe, 20Yezu atangira gutonganya imigi yabonye ibitangaza bye byinshi ikarenga ntiyihane, avuga ati 21« lyimbire Korazini ! Iyimbire Betsayida ! Kuko ibitangaza byabakorewemo, iyo bikorerwa muri Tiri no muri Sidoni, baba barisubiyeho kuva kera bakambara ibigunira, bakisiga ivu. 22Ni cyo gituma mbibabwiye : ku munsi w’urubanza muzahanwa kurusha Tiri na Sidoni. 23Naho wowe Kafarinawumu, ubona ko uzakuzwa kugera mu bicu ? Uzarohwa mu kuzimu. Kuko ibitangaza byagukorewemo, iyo bikorerwa muri Sodoma, iba ikiriho n’ubu. 24Ni cyo gituma ku munsi w’urubanza, uzahanwa kurusha igihugu cya Sodoma. »


text:
Urwenya: Billetin imeze nk'iyo babagiyeho inkoko
Billetin imeze nk'iyo babagiyeho inkoko
Ku munsi w'amanota umubyeyi yinjiye mu cyumba cy'umukobwa we kugira ngo amubaze uwo yabaye asanga nta wurimo arebye ku buriri asangaho urwandiko ruvuga ruti"kuri mama wanjye nkunda mbabajwe no kukubwira ko nashyingiwe utabizi gusa ntugire ubwoba umugabo wanjye ni mwiza kuko numurasta kandi yambara poketi igera ku mavi afite tatoo umubiri wose ! witegereje amaso ye atukura ukanumva umufoke(umwuka mubi) w'itabi aba yanyweye wahita nawe umukunda ubu ndatwite kandi namwemereye kuzabyarana nawe abana 9. Ubu ntuye mu Biryogo gusa ikinshimisha cyane si uko navuye I Nyarutarama ahubwo nuko umugabo wanjye nta kazi afite ubu twirirwa twiryamiye hafi umunsi wose! Ntugire ubwoba namenye ubuzima ubu namenye ibyiza by'urumogi kuko ndarunywa nkanaruhinga narangiza nkarucuruza! Umugabo wanjye ariba ntugire ubwoba tuzabaho! Ndagukumbuye cyane nzagaruka kugusura nkuzaniye nyabingi z'iwabo w'umugabo nzakomeza gusenga ngo tuzongere duhure vuba kuko polisi iri kumuhiga nkomeza no gusaba ko umugabo wanjye yabona umuti wa sida kuko ararwaye! Nakwibutsaga ko uyu munsi nujuje imyaka 13 ariko ntugire ubwoba ngo ndi muto ntacyo nzaba kuko umugabo wanjye afite 50 urumva ko azankuza! Yari umukobwa wawe ugukunda.
p.j:”mama nakubeshyaga ndi mubaturanyi nagiraga ngo nkwibutseko hari ho ibintu bibi cyane kurusha iyo billetin iri kumeza imeze nk'iyo babagiyeho inkoko "
Shyiraho Igitekerezo!
Subscribe to: Post Comments (Atom)


text:
Nyamasheke: Ingo 50 zashoje amahugurwa zahabwaga n’inama y’igihugu y’abagore
Imiryango 50 yo mu murenge wa Bushekeri mu karere ka Nyamasheke, kuri uyu wa kane tariki ya 17/05/2012, yashoje amahugurwa y’iminsi 4 yahabwaga n’inama y’igihugu y’abagore, igamije kubahindurira imyumvire ndetse no kubagira imiryango yabera iyindi ikitegererezo mu bikorwa by’iterambere ndetse na politiki za leta zitandukanye.
Aba bagabo 50 hamwe n’abagore babo bahawe amasomo atandukanye arimo kuboneza urubyaro, ubuzima bw’imyororokere, kwirinda sida no kwipimisha ku bushake, uburyo bwo gukemura amakimbirane ashingiye ku bibazo by’imiryango basobanurirwa amategeko ahana ibyaha by’ihohoterwa, uburenganzira bw’umwana buganisha ku buringanire, ndetse n’itegeko rigena izungura, impano no gucunga umutungo ku bashyingiranywe.
Bahawe kandi amasomo abakangurira kwibumbira mu makoperative no gukorana n’ibigo by’imari iciriritse, bahabwa kandi ubumenyi ku mirire myiza ndetse no kugira isuku muri rusange.
Mu kiganiro ku itegeko rigena izungura, impano no gucunga umutungo ku bashyingiranywe bahawe n’umuhuzabikorwa w’inama y’igihugu y’abagore mu ntara y’iburengerazuba Nyiranzeyimana Esperance yababwiye ko bakwiye kujya bafatira ibyemezo hamwe nk’urugo kuko ari byo byarinda amakimbirane akunze kuranga imiryango, abagabo ntibumve ko aribo bafite ijambo ku mitungo gusa.
Yabasabye kandi kuva muri aya mahugurwa bajya gushyira mu bikorwa ibyo bahigiye ndetse bakanasakaza ubwo butumwa mu baturanyi babo batabashije kuyazamo.
Ubu butumwa kandi bwashimangiwe na Kabanda Joachim ushinzwe iterambere ry’umuryango mu karere ka Nyamasheke wabasabye kujya guhindura imyumvire y’abaturanyi bakurikije ubumenyi bahawe kuri gahunda za leta zigamije imibereho myiza no guteza imbere abaturage.
Iyi miryango yari igizwe n’ingo zibanye nabi ndetse nizifite abana benshi ndetse n’indi ibanye neza kandi yaboneje urubyaro ngo ibahe ubuhamya.


text:
Bahangayikishijwe no kubura isoko ry’uduseke baboha
Abagize Koperative ”Nawe arashoboye” yo mu Murenge wa Remera Akarere ka Ngoma, bahangayikishijwe no kubura aho bagurisha uduseke baboha.
Aba banyamuryango bagizwe n’abafite ubumuga, bavuga ko bagiraga isoko ry’umunyamerika rikaba ryararangiye.Ubu ibihangano byabo ngo ntibikigurwa nka mbere.
Barasaba ubuvugizi ahashoboka hose kugirango babashe kubona isoko bagurishe babone ikibatunga, ngo kuko bagiye mu mwuga wo kuboha uduseke banga gusabiriza.
Semasaka JMV ukorera muri iyi koperative avuga ko bagifite isoko bari bamaze gutera imbere, ubu bakaba bamaze gusubira inyuma.
Yagize ati” Umunyamerika yaduhaga 5000Frw ku gaseke kandi agatwara uduseke twinshi.
Akigenda twaramanuye dushyira ku bihumbi bitatu ariko byaranze abakiriya barabura, ubu uduseke turi gusazira aho ducururizwa.”
Musabyimana Valentine nawe ukorera muri iyi koperative, yemeza ibyo bakora bitakigurwa, agasaba ko habonetse isoko byarushaho kubateza imbere.
Ati”Tugifite isoko ryiza ntacyo naburaga. Nabashaga kurihira abanyeshuri minerivari, ariko ubu njya birangora cyane pe”.
Mujawimana Valentine, uyobora iyi koperative, nawe avuga ko kubura isoko ari imbogamizi ku iterambere ryabayigize.
Avuga ko Akarere ka Ngoma bakoreramo kumvise ikibazo cyabo kakabatera inkunga ingana na miliyoni y’amafaranga y’u Rwanda.
Ati “Akarere kaduteye inkunga, kanatwizeza kutuvuganira tukabona isoko, ariko n’undi wese Wabasha kutubonera isoko yadufasha.”


text:
Akarere ka Musanze ni kamwe mu Turere dutanu tugize Intara y’Amajyaruguru kashyijweho n’Itegeko Nᵒ 29/2005 ryo kuwa 23 Ukuboza 2005 rishyiraho kandi rigenga Inzego z’Imitegekere y’Igihugu.
Akarere ka Musanze gakomoka ku cyahoze ari Umujyi wa Ruhengeri, Akarere ka Mutobo, Akarere ka Kinigi, Imirenge 14 y’icyahoze ari Akarere ka Bugarura n’Imirenge 3 y’icyahoze ari Akarere ka Bukamba.
I.2. INSHINGANO Z’INGENZI Z’AKARERE
I.3. UBUSO N’IMBIBI Z’AKARERE KA MUSANZE
Akarere ka Musanze gafite ubuso bungana 530,2km2 zigizwe na 60km2 za Pariki y’Ibirunga na 28 km2 z’Ikiyaga cya Ruhondo.
Akarere ka Musanze gafite imbibi zikurikira :
I.3 IMITERERE Y’UBUYOBOZI
Akarere ka Musanze kayobowe n’inzego eshatu za Politiki zikurikira:
Izi nzego uko ari eshatu zifashwa mu rwego rwa tekiniki n’izindi eshatu zikurikira:
Akarere ka Musanze kagizwe na :
Iteye k’uburyo bukurikira :
I.4 Imiterere y’imisozi
Akarere ka Musanze kagizwe n’ubutaka bw’amakoro akomoka ku birunga mu Mirenge ya Kinigi, Shingiro, Nyange, Gataraga, Busogo, Kimonyi, Musanze na Cyuve n’ubutaka bw’inombe mu gice cy’Imirenge ya Gashaki, Remera na Rwaza n’igice gikoze ku kibayi cy’umugezi wa Mukungwa (Muhoza, Gacaca, Nkotsi na Muko).
Muri rusange, ubutumburuke bw’Akarere ka Musanze ni metero 2000 harimo n’ibirunga bibereye ijisho bikurira: Kalisimbi (4507 km2), Muhabura (4127 km2), Bisoke (3711 km2), Sabyinyo (3574 km2), Gahinga (3474 km2).
Akarere ka Musanze gafite ikigereranyo cy’ubushyuhe cya 20ºC. Muri rusange Akarere ka Musanze gafite imvura ihagije igwa ku gigereranyo kumwaka cya milimetero 1400 na 1800.
Mu mwaka, Akarere ka Musanze gafite ibihe bibiri by’ingenzi (Icyi n’Umuhindo) ku buryo bukurikira:
I.6. INZUZI, IMIGEZI N’IBIYAGA
Mu Karere ka Musanze hagwiriye imyuzi (Susa, Muhe, Rwebeya, Rungu, Cyuve, Kansoro na Mudakama) ituruka mu Birunga cyane cyane mu gihe cy’imvura (urugaryi, itumba n’umuhindo).
Mu migezi isanzwe, Akarere ka Musanze gafite imigezi ya Mpenge, Kigombe na Mutobo yisuka mu mugezi wa Mukungwa nayo ikisuka mu ruzi rwa Nyabarongo.
Akarere ka Musanze gafite kandi ikiyaga cya Ruhondo gifite ubuso bwa 28 km2.
Igihe kirekire cy’imvura ni amahirwe y’Akarere ka Musanze kabona umusaruro uhagije ukomoka k’Ubuhinzi ariko kakaba gafite n’ingorane z’isuri itwara ubutaka n’ingaruka z’ibiza byangiza ibikorwaremezo.
Mu Karere ka Musanze uhasanga ibice bitatu by’imiterere y’ubutaka mu buryo bukurikira:
Ibishanga bya Cyabararika cyiganjemo igishonyi kivamo ishwagara ndumburabutaka na Kiguhu yiganjemo nyiramugengeri. Ibi bishanga byombi bibonekamo amariba y’amakera.
Akarere ka Musanze gafite amashyamba ya cyimeza agizwe na Parike y’Ibirunga n’agashyamba ka Nkotsi na Bikara. Aya mashyamba cyimeza, niyo atuma Akarere ka Musanze gahora karangwa n’amahumbezi abereye ubuzima kubera ko ayo mashyamba yiganjemo imigano. Na none Akarere ka Musanze gafite amashyamba y’amaterano agizwe ahanini n’inturusu n’ibiti ndumburabutaka n’iby’imbuto ziribwa.
Ku bijyanye n’ubwoko bw’inyamaswa, uhasanga inyamaswa nyinshi ziganjemo Ingangi, imbogo, inyoni, inkima n’inkende, impongo….. zo mu misozi miremire zikurura ba Mukerarugendo binjiza Amadevize atubutse buri mwaka.
I.9.1. abaturage n’imiturire
Hagendewe ku ibarura rusange ry’abaturage (Ibarura rusange ry’abaturage n’Imitutire rya 4), Abaturage b’Akarere ka Musanze baragera ku bihumbi 368,267 ku buso bwa km2 530,4, ni ukuvuga ubucucike bw’abaturage 694 kuri km2. Ibarura rusange ry’abaturage rirerekana ko umubare w’abagore ari (193868) bingana na 52,6 % naho (174399) ni abagabo bingana na 47,4 %, by’Abaturage b’Akarere kose.
Imirenge ya Muhoza na Cyuve niyo ituwe cyane ugereranyije n’indi Mirenge ku bucucike bwa. 2453 kuri km2 n’abaturage 1179 kuri km2. Umurenge wa Kinigi niwe ugaragara ko udatuwe cyane, ufite ubucucike bw’abaturage 274,8 kuri km2.
Muri rusange Akarere ka Musanze kagizwe ahanini n’urubyiruko kuko ari 154,266 bingana na 41,9% tugereranyije n’abaturage b’Akarere ka Musanze. Abakobwa ni 80438 n’aho abahungu ni 73,828.
Akarere ka Musanze kagizwe n’ibice bibiri by’imiturire :


text:
Mwige gushaka aho mwahuriza.
Kuko nkunda imigani reka mbanze mbacire umugani!
Umunsi umwe amapfa yarateye arabica biracika imisozi uruma inzara irasizora ibintu byose biradogera abantu n’amatungo birapfa mbese buri wese akajya agira ati ejo ninjye utahiwe gupfa!
Abagabo bamwe babonye ko uretse nabo n’imiryango yabo yugarijwe bigira inama yo gufata iy’ishyamba ryabaga kure y’iwabo ngo barebe niba bazahabona umuhigo cyangwa se ikindi cyazaramira abo basize!
Urugendo rwari rurerure kuko bamwe muribo baguye nzira ariko amaherezo barasohora ngo bahagere bamenya ko muri iryo shyamba harimo imbogo kabombo ikaba imfizi yigize ishyano kuko abaturiye ishyamba bari barayihunze! Ntiyari icyago yari icyorezo kuko uwo yarabukwaga yatuzaga imuteye ihembe.
Abagabo kubera inzara no gutecyereza abo basize biyemeza kuyihiga ariko buri wese agatecyereza ati iyi mbogo ninjye ugomba kuyica bityo nkazagaburira umuryango wanjye ndetse inyama zisigaye nkaziranzika tukajya tuzirya buhoro buhoro. Ntibyatinze rero umwe zari afite ubuhanga n’intwaro inyuranye n’iz’abandi ariko guhuza umugambi ngo bafatanye bayihige bagabane bibabera ihurizo kuko barabivugaga ariko buri wese akinyurira ukwe!
Uwari uzi kumasha yibeta abandi ngo agere imbere ahura nayo aforo umwambi ngo ayirase ariko imbogo iba imukubise ihembe iramwirenza bidatinze iba iramusatiriye iramwishe.
Uwa kabiri akaba umuhanga mu gutera icumu ariko aragerageza biranga ahubwo nawe iramwirenza. Babiri bari bafite inkota buri wese aca ukwe uhuye nawe akagerageza ariko bikanga ahubwo umwe iramwica undi imusiga asambagurika.
Uwari asigaye yari umuhanga mu gutega imitego aba arayiteze ku bw’amahirwe iba irafashwe ariko kuko yari afite imigozi gusa abura uko ayica, ngo agerageze gushaka aho yakura intwaro iyo ari yo yose imbogo uko yakarwanye na ya mitego iba irayiciye wa mugabo ngo abibone agerageza kwiruka ku bw’amahirwe aba yuriye igiti ariko imbogo imuca akaguru.
Aho yari mu giti avirirana atangira kwicuza ati ubonye iyo mba nari kumwe na ba bagenzi banjye imbogo yamara gufatwa uwa mbere akaba ayiteye icumu undi inkota?
Amaraso yaravuye kugeza nawe apfuye bose kubera kwigira nyamwigendaho bapfa intatane! Abo basize sinamenye uko byabagengekeye!
Nyamwigendaho yabuze umuhamba kandi abashyize hamwe nta kibananira.
Mbere yo gushaka kuzatwara inyama nyinshi bakabe barabonye ko umwe ukwe adashobora kuzica iyo mbogo kandi inda nini yatumye bapfana inzara bapfa batarengeye abo basize.
Burya mbere yo gutecyereza gutwara byinshi jya ubanze umenye ko ibyo byinshi utabigeraho wenyine! Bagabana ibihari ntibagabana ibizaza. Icya mbere si ukugabana rero cyangwa gutecyereza ibyo uzafata, icya mbere ni ugushaka ibyo bintu hanyuma kugabana bikaza nyuma hakurikijwe uruhare buri wese yagize mu kubishaka!
Abwirwa benshi akumva beneyo
Emile Ndamukunda


text:
Kamonyi: Abaturage barasabwa kwita ku mutekano w’abaturanyi babo
Mu kiganiro abaturage bo mu mudugudu wa Ryabitana, akagari ka Gihinga, umurenge wa Gacurabwenge, bagiranye n’abayobozi nyuma y’umuganda wo ku itariki 28/4/2012, Guverineri w’Intara y’Amajyepfo More...
NSR | Tugomba gutera intambwe nyinshi kugira ngo tuve mu bukene- Umuyobozi w akarere ka Nyamagabe
Umuyobozi w’akarere ka Nyamagabe, Mugisha Philbert aratangaza ko akarere ka Nyamabage kagomba gutera intambwe nyinshi kugira ngo kabashe kuva mu bukene.  Mugisha Philbert,umuyobozi w’akarere More...


text:
25 MUTARAMA 2017
KOREYA Y’EPFO
“Umwanzuro w’urukiko waciye agahigo mu mwaka wose”
Abasore batatu, ari bo Hye-min Kim, Lak-hoon Cho na Hyeong-geun Kim, basohotse mu rukiko rw’ubujurire bafite ibinezaneza bitewe n’uko bagizwe abere. Byari ibintu bidasanzwe kuko ubusanzwe buri mwaka, hafungwa abantu b’igitsina gabo babarirwa mu magana bazira ko umutimanama wabo utabemerera kujya mu gisirikare. Nta kindi abo basore bari biteze uretse gufungwa, kuko ababyeyi babo n’abandi bantu basaga 19.000 bigeze gufungwa ari cyo bazira. Kuba Urukiko rw’Ubujurire rwo mu mugi wa Gwangju rwarafashe umwanzuro w’uko ari abere, ni ikimenyetso gitanga ikizere mu mikirize y’izindi manza zimeze nk’urw’abo basore.
“Umwanzuro w’urukiko waciye agahigo mu mwaka wose”
Ibitangazamakuru bigera kuri 200 byagize icyo bivuga kuri uwo mwanzuro, bivuga ko uretse kurenganura abo basore, uwo mwanzuro uzagirira akamaro n’abandi bantu muri rusange. Hari igitangazamakuru cyavuze ko ari “Umwanzuro w’urukiko waciye agahigo mu mwaka wose,” naho ikindi kivuga ko urwo rubanza ari rumwe mu manza eshanu zaciwe neza muri Koreya y’Epfo mu mwaka wa 2016.
Uwo mwanzuro urukiko rwafashe kuri urwo rubanza, wagaragaje ko abanyamategeko n’abacamanza batangiye guhindura uko babonaga icyo kibazo. Mu manza zitandukanye zagiye ziba, abacamanza bagiye bibonera ko abaregwaga babaga bafite imyizerere izira uburyarya bakomeyeho. Abo bacamanza basanze kubahatira gukora imirimo ya gisirikare cyangwa kubahana ubahora ko bayanze, byaba ari ukurenga ku burenganzira bwabo bwo kuyoborwa n’umutimanama. Abo bacamanza bafashe umwanzuro w’uko abo basore bafite “impamvu zumvikana” zo kwanga gukora imirimo ya gisirikare. Mu myanzuro 16 abacamanza bafashe mu mezi 20 ashize, bemeje ko abaregwaga ari abere aho kubafata nk’abatorotse igisirikare.
Du-jin Oh, wunganiye abantu benshi mu manza z’abantu bayoborwa n’umutimanama yagize ati: “Izi ni impinduka zigaragara. Nashimishijwe cyane n’imyanzuro myinshi irenganura abantu ifatwa mu manza, harimo n’uherutse gufatwa n’Urukiko rw’Ikirenga. Muri izo manza zose, byitezwe ko umushinjacyaha ajuririra imyanzuro yafashwe. Icyakora impinduka zigaragara mu mitekerereze y’abacamanza bo muri Koreya y’Epfo, zituma dutegerezanya amatsiko umwanzuro Urukiko Rushinzwe Kurinda Iremezo ry’Itegeko Nshinga ruzafata ku kibazo cy’uburenganzira bw’abantu bayoborwa n’umutimanama.”
Umuti uzaba uwuhe?
Abaturage ba Koreya y’Epfo bose bategereje umwanzuro uzafatwa n’Urukiko Rurinda Iremezo ry’Itegeko Nshinga rwo muri icyo gihugu. Urwo rukiko rusumba izindi zose rugendeye ku mahame yo mu Itegeko Nshinga agenga uburenganzira bw’abantu bayoborwa n’umutimanama, rurimo rurasuzuma niba ayo mahame ahuje n’ibihano bihabwa abantu banga gukora imirimo ya gisirikare bashingiye kuri ubwo burenganzira kubera ko bakomeye ku myizerere yabo yo mu rwego rw’idini cyangwa ibindi.
Dae-il Hong, umuvugizi w’Abahamya ba Yehova bo muri icyo gihugu yagize ati: “Abantu benshi bo muri Koreya y’Epfo bifuza ko icyo kibazo kibonerwa umuti wubahiriza amahame abakiri bato benshi bagenderaho, ntibashyirweho igitugu cyo gukora ibihabanye n’umutimanama wabo. Twizeye ko urwo rukiko rurinda iremezo ruzafata umwanzuro wubahisha aba bakiri bato.”


text:
Ibisobanuro byimbitse
Izina shingiro ritangwa n’ababyeyi bagamije kugenura, bashaka kugaragaza ko umuryango wari wazimye hagacika ku icumu umuntu umwe. Iyo babonye ko bagize amahirwe akaba ariwe mwana w’intandaro yo kongera kwirema k’umuryango bamwita Shingiro.
Ni nko kuvuga ko intangiriro yo kongera kwaguka k’umuryango.
Umwanzuro
Shingiro ni izina rigenura rigaragaza ko umubyeyi wabyaraga apfusha noneho abonye umwana wo kunamura umuryango.
Ibi bisobanuro byatanzwe n’Inteko Nyarwanda y’Ururimi n’Umuco, RALC


text:
Nk’uko byari biteganijwe, Radiyo Rwanda yasuye Akarere ka GICUMBI mu rwego rwo kuganira n’abaturage aho bifuje gutaramana n’amatorero mu mbyino, mu ndirimbo, mu nanga mu byivugo mu mahamba ndetse no mu biganiro birata amateka n’umuco by’akarere ka Gicumbi.
Ni muri urwo rwego akarere katumiye amatorero 2 ari yo “ABAMARARUNGU” bo mu murenge wa MUKO, akagari ka KIGOMA n’ “URUHONGORE” rwo mu murenge wa CYUMBA. Hatumiwe kandi MUHIZI Alexandre wo mu murenge wa CYUMBA ucuranga iningiri, NGIRABAGENGA J.M.V wo mu murenge wa RUTARE ucuranga umuduri, n’abasheshe akanguhe ari bo UGIRASHEBUJA John wo mu murenge wa CYUMBA, BAPFAKURERA Jerome wo mu murenge wa MUKO, BIZIMANA Jean Baptiste wo mu murenge wa RUTARE na GAKERI Innocent wo mu murenge wa RWAMIKO. Amatorero yararirimbye aranabyina. Abasheshe akanguhe baganiriye na Radiyo Rwanda ku mateka y’aka karere harimo by’umwihariko ay’u Buganza bw’Amajyaruguru ndetse n’ay’urukiga.
Abantu bose bitabiriye igitaramo ni 40.
MUTUMWA Vincent
PRMCO/GICUMBI DISTRICT
Mobile: +250 789480490
E-mail: mwavincent@yahoo.fr


text:
Ni irihe somo twavana kuri Yowana?
ABANTU benshi bazi ko Yesu yari afite intumwa 12. Ariko bashobora kuba batazi ko mu bigishwa be harimo n’abagore bakoranaga na we. Yowana yari umwe muri bo.
Ni uruhe ruhare Yowana yagize mu murimo wa Yesu, kandi se ni irihe somo twamuvanaho?
YOWANA YARI NDE?
Yowana yari “muka Kuza, igisonga cya Herode.” Kuza ashobora kuba ari we wacungaga ibintu byo mu rugo rwa Herode Antipa. Yowana ni umwe mu bagore Yesu yakijije indwara. We n’abandi bagore bagendanaga na Yesu n’intumwa ze.
Ba rabi b’Abayahudi bigishaga ko abagore batagombaga gushyikirana n’abagabo batari bene wabo. Ubwo rero, kugendana na bo byo byari kure kubi. Mu by’ukuri, nta cyo abagabo b’Abayahudi bavuganaga n’abagore. Yesu we yirengagije iyo migenzo maze yemera ko Yowana n’abandi bagore bizerwa bajya bajyana na we n’intumwa ze.
Kuba Yowana yaragendanaga na Yesu n’intumwa ze byashoboraga gutuma abandi bamukoba. Abantu bose bemeraga gukurikira Yesu bagombaga kugira ibyo bahindura mu mibereho yabo ya buri munsi. Yesu yavuze ibirebana n’abigishwa nk’abo agira ati ‘mama na bene mama ni abumva ijambo ry’Imana bakarishyira mu bikorwa’ (Luka 8:19-21; 18:28-30). Ese ntuterwa inkunga no kumenya ko Yesu akunda abantu bagira ibyo bigomwa kugira ngo bamukurikire?
YAKORESHEJE UBUTUNZI BWE
Yowana n’abandi bagore benshi bakoreraga Yesu n’intumwa ze cumi n’ebyiri bakoresheje “ubutunzi bwabo” (Luka 8:3). Hari umwanditsi wavuze ati ‘Luka ntiyashakaga kuvuga ko abo bagore babatekerega, bakabogereza ibyombo kandi bakabadodera imyenda. Wenda barabikoraga, ariko si byo Luka yashakaga kuvuga.’ Uko bigaragara, abo bagore bakoreshaga umutungo wabo kugira ngo babahe ibyo babaga bakeneye.
Nta kazi gasanzwe Yesu n’intumwa ze bakoraga igihe babwirizaga. Ku bw’ibyo, bashobora kuba bataragiraga amafaranga yo kwishyura ibyokurya n’ibindi bintu byabaga bikenewe n’abantu bagera kuri 20. Nubwo abantu bashobora kuba barakiraga Kristo n’intumwa ze mu ngo zabo, kuba bari bafite “agasanduku k’amafaranga” byumvikanisha ko batumvaga ko buri gihe abantu bagomba kubakira (Yoh 12:6; 13:28, 29). Yowana n’abandi bagore bashobora kuba baratangaga impano kugira ngo Yesu n’intumwa ze babone ibyo babaga bakeneye.
Hari abavuga ko abagore b’Abayahudi batagiraga amafaranga cyangwa imitungo. Icyakora, hari inyandiko zo muri icyo gihe zigaragaza ko Umuyahudikazi yashoboraga kugira imitungo. Yashoboraga guhabwa umurage iyo se yapfaga nta mwana w’umuhungu asize, cyangwa akagira imitungo ayihawe. Yashoboraga no kugira amafaranga akomora ku butane, cyangwa se ku mitungo yasigaranye umugabo we amaze gupfa. Nanone kandi, we ubwe yashoboraga kuyakorera.
Nta gushidikanya ko abigishwa ba Yesu batangaga impano bakurikije ubushobozi bwabo. Mu bigishwa ba Yesu hashobora kuba harimo n’abagore bakize. Hari abavuga ko Yowana yari umukire kubera ko yari umugore w’umugabo wari igisonga cya Herode cyangwa akaba yari yarigeze kuba we. Umuntu nk’uwo ashobora kuba ari we watanze ikanzu ihenze Yesu yambaraga, itari ifite uruteranyirizo. Hari umwanditsi wavuze ko ikanzu nk’iyo “itashoboraga gutangwa n’abagore bari bafite abagabo b’abarobyi.”
Ibyanditswe ntibivuga mu buryo bweruye ko Yowana yatanze impano z’amafaranga. Ariko kandi, yakoze ibyo yari ashoboye byose, kandi hari isomo ibyo bishobora kutwigisha. Ni twe duhitamo impano dutanga kugira ngo dushyigikire inyungu z’Ubwami. Icyo Imana ishaka ni uko dukora ibyo dushoboye byose dufite ibyishimo.
IGIHE YESU YAPFAGA NA NYUMA YAHO
Birashoboka ko igihe Yesu yicwaga Yowana yari ahari, we n’abandi bagore “bajyaga bamuherekeza kugira ngo bamukorere ubwo yari i Galilaya, kandi hari n’abandi bagore benshi bari barazanye na [Yesu] i Yerusalemu” (Mar 15:41). Igihe umurambo wa Yesu wakurwaga ku giti kugira ngo uhambwe, ‘abagore bari barazanye na we baturutse i Galilaya, bakurikiye [Yozefu] bareba imva n’uko arambikamo umurambo wa Yesu; basubiyeyo bategura imibavu n’amavuta ahumura neza.’ Luka yavuze ko abo bagore ari “Mariya Magadalena na Yowana na Mariya nyina wa Yakobo.” Isabato irangiye bagarutse ku mva, maze bahasanga abamarayika, bababwira ko Yesu yazutse.
Birashoboka ko Yowana yari mu bigishwa ba Yesu bari bateraniye i Yerusalemu kuri Pentekote yo mu mwaka wa 33, muri bo hakaba harimo nyina wa Yesu n’abavandimwe be (Ibyak 1:12-14). Kubera ko Yowana yari aziranye n’ab’ibwami, ashobora kuba ari we wabwiye Luka ibyo bamwe babona ko ari amakuru arambuye arebana n’ibyo Herode Antipa yakoze. Ibyo bigaragazwa n’uko Luka ari we mwanditsi w’Ivanjiri wenyine wavuze izina rya Yowana.
Inkuru ya Yowana itwigisha byinshi. Yakoreye Yesu ibyo yari ashoboye byose. Agomba kuba yarishimiraga gukoresha amafaranga ye afasha Yesu, intumwa ze cumi n’ebyiri n’abandi bigishwa, iyo babaga bakora umurimo wo kubwiriza. Yowana yakoreye Yesu kandi yakomeje kumuba hafi mu gihe cy’ibigeragezo. Abakristokazi bakwiriye kumwigana.


text:
Page 8 of 8
AGATSIKO KA KANE: IBADWIYAH
Ni agatsiko kakomotse mu gatsiko gakomeye cyane kitwa AL KHAWARIJU, IBADWIYAH rero Ni itsinda ry'abakhawaridju ryagaragaye mu ghugu cya Oman biturutse ku ba khawariju baje muri icyo gihugu,kashinzwe n'uwitwa ABDALLAH mwene IBADHWI ATTAMIMI mu kinyejana cya 12 kuva Intumwa yimukiye iMadinah . Aba ibadwi borohera abandi bayislamu basanzwe uretse ko bavuga ko nta y'indi Dini izakirwa uretse Idini yabo. UKO ABA IBADWIY BABONA ABASANGIRANGENDO B'INTUMWA Y'IMANA(BASWAHABA) Mu bintu byumvikanyweho hagati y'abakhawariju n'udutsiko twabo twose harimo n'aba ibadwiyat ni ukwishimira no gukunda abaswaha babiri b'abayobozi ba mbere nyuma y'Intumwa y'Imana (Imana imuhe amahoro n'imigisha) aribo Aboubakar na Omar (Imana ibishimire) naho ku bandi babiri b'abayobozi aribo Uthumani mwene Afani na Ally mwene Abi Twalib aba ibadwiy bahagaze igihagararo kibi cyane, barabasebya cyane biteye isoni banataka banashimagiza abantu bishe Uthuman banacira urubanza Uthmani ko ari umuhakanyi kandi ibyo byose babikoze birengagije ko Intumwa y'Imana(Imana imuhe amahoro n'imigisha) yamaze kubaha inkuru y'ijuru.IBADWIYAH kandi banga bakanasebya Ally mwene Abi Twalib bavuga ko yari umuhakanyi, kuburyo ibyo byashimangiwe n'umwe mu bayobozi b'aba ibadwiyat witwa Abdillah mwene Ibadwiy mu gitabo cye aho batuka umusangirangendo w'Intumwa y'Imana witwa Muawiyah bagira bati: "Dutanze Imana n'abamalayika bayo ho abahamya ko twebwe twitandukanyije nabo (Uthman na Ally) tukaba abanzi babo ku maboko yacu n'indimi zacu n'imitima yacu. Tuzabaho dutyo, tuzapfa dutyo, tuzazuka dutyo tuzanabarurirwa ku Mana dutyo".
IMYEMERERE ya IBADWIYAT
-
Bavuga ko umuyislamu utemera imyemerere yabo Atari umubangikanyamana Atari n'umwemeramana,ahubwo ni umuhakanyi w'inema ntabwo ari uwataye ukwemera burundu.
-
Bemera ko ibisingizo by'Imana aribyo Mana ubwayo, Urugero: yumva nta matwi, bavuga ko Allah aticara, areba nta maso, bahakana kuzabona Imana.
-
Bavugako Qur'an yaremwe Atari amagambo Imana yavuze.
-
Bahakana umunzani uzapimishwa ibikorwa by'abantu ku munsi w'imperuka.
-
Bemera ko umuyislamu ukoze icyaha akizi ataba ataye idini ahubwo aba abaye umuhakanyi w'inema.
Umusozo..


text:
Imyaka 2 irashije ubwo nababwiraga uburyo Mafene yatembereye I Bugande ari Kigingi ku ikamyo maze agatungurwa n’ibiciro byaho biri hasi cyane. Uu munsi, Mafene nanyarukiye I Nairobi aho nari ngiye gufasha bosi gushaka kwasiteri nziza ariko noneho ho…hatumye nibaza byinsho kubyo twungukira mu kuba muri EAC nk’abaturage!
Mbere nabanje kumva koi bi bintu ntabyandika ko naba ndi kwiteza abantu ariko, umutima w’umwanditsi uba ku rupapuro ni uko nanjye nisanze ndi kubyandika. Ni gute amata aya apfunyitse mu gasashi gato hano tuyagura amafaranga 500 nyamara iriya agura amashiringi 20 gusa atageze no kuri desa y’amanyarwanda?
Imyaka ibiri ishize ubwo nabibazaga mwaransetse nanjye ndiseka kuko nibazaga ko ibirometero biri hagati y’u Rwanda na Uganda ndetse na Kenya ari byinshi cyane kuburyo nta kabuza bizamura ibiciro by’amaboro dutumizayo. Oya da! Noneho ntangiye kujijuka. Mwarambeshye.
Uko iminsi isatira impera z’umwaka, ubukene bundya ni nako nkomeza gutekereza! Kakawunga nkunda guhaha nkakoramo iposho yandinze amibe zo kwa Myasiro(resitora) ubwo nakabazaga ejobundi bambwiye amafaranga y’u Rwanda agera ku bihumbi 6500 ku biro 10! Aka, kiyongereyeho hafi 2500 uhereye muri 2013.
Yampay’inka? Nibutse ko Kampala bambwiye ko aka Kaunga kagura amashillingi 900 ugereranije ni 240 y’u Rwanda ku kiro! Ibi sinabyemeye ahubwo numvaga ko ari ukunyigerezaho nkana ku bacuruzi kuko bambonye mu kinyamakuru bakumva ko ndi bosi! Wa he?
Harya ubu imyaka 6 ntitangiye tuwinjiyemo? Ngaho nimumbwire namwe mukurikirana ibintu. Uretse Abatanzaniya kutwishyiramo mu myaka yashize, abarundi bakaba nabo barakameje, [uretse k obo mbona bameze nk’umwana murizi] ni iki kindi njye Mafene nk’Umuturage nungukiye mu kujya muri uyu muryango?
Erega ntimunseke kuko ubu imyaka 6 ishize ubwo numvaga kuri radiyo abayobozi bavuga inyungu abanyarwanda bazakura mu Kwinjira mu muryango w’Ibihugu bya Afurika y’I Burasirazuba Uganda na Kenya nagiyemo birimo. Aha, mu byo bavugaga u Rwanda ruzunguka n’igabanuka ry’ibi biciro ryarimo. Ba Nyakubahwa, ndabasaba ko musubira kuri radiyo mukambwira aho bigeze bigabanuka.
Imyaka 6 irashize mafene kimwe n’abandi banyarwanda babeshwaho no guhaha bshyize icyizere ku igabanyuka ry’ibiciro…byaheze he? Eh ndabyibutse neza! Byasimbujwe kwambukira ku ndangamuntu! N’ubwo ari byiza, mujye mwibuka ko ba Mafene tubara ibijya mu gifu. Hari inyungu zirimo se? zirimo gute kandi witegera cya kibisi wakwikoza hakurya uzanye iboro ugasanga I gatuna byose babiteye hejuru ngo sora kandi ugiye kwitungira ab’umuryango wawe?
Ndabizi mushobora gutangira ngo Mafene wowe se wafashe akazi ko gukora ubusesenguzi bwa Politiki ryari? Reka da! Ibyo si ibyanjye rwose! Mafene nk’umuntu wize amashuri aciriritse, umugabo ubeshwaho no kurya navunitse ntabwo mbara ibyagezweho mu bitabo na Mudasobwa! Aho ibyo EAC yangejejeho mbirebera mu byo igifu cyanjye gikenera buri munsi. Buriya nariye nkahaga ibindi byose biba ari ok!
Reka dukomeze mbahe aya mateka n’ubwo nkeka ko nubundi nigeze kuyababwiraho. Mu 2007 ubwo nari nkikora akazi ko mu rugo najyaga njya kugura akawunga ko kurya ikiro cyaguraga 250 yewe icyo gihe nta n’abanyarwanda bari bwatangire kugakora, ni ukuvuga ko akenshi katurukaga Uganda. Uyu munsi udafite 600 y’Amanyarwanda ntiwabona nimero ya mbere ndakurahiye! Ibi ni bimwe mu bigiye gutuma nkomeza kujya kwa myasiro kuko nibura nishyura make bakampa ku biryo no kuri mibe.
Niba mutanabizi reka mbibire akabanga: iri zamuka si irya kawunga gusa, ahubwo ibikorerwa muri aka karere byose birimo isukari, amavuta yo guteka,umuceri n’ibindi…ibiciro byabyo byarazamutse kuburyo bituma nibaza ibyo bavugaga kwambutsa ibicuruzwa nta misoro byaba byaravuyeho ahubwo imisoro ikazamuka!
Uko byagenda kose njye sinzi niba ari ubumenyi bwanjye bucye ku mategeko agenga imisoro muri aka karere ariko numvise kuri Radiyo ko ibi bicuruzwa bikorerwa mu Karere bica mu mipaka bidasoze. Ese byashoboka ko ubwami bw’imisoro bwahindutse ku mipaka ariko abanyarwanda ntibabimenyeshwe?
Kuri Mafene numvaga rwose ngiye gukurira mu gihugu ibintu byose bihendutse kuko ibyinshi nkenera biba byarakorewe mu Karere. Ariko mbiheruka ari indirimbo, ubu icyo menyereye ni uko ngomba kubigura cyangwa nkabireka, nzabikenera!
Ibi nta kindi kibitera ni uko Mafene nta gashya arabona. Ubu se wakwemera ko ikiro cy’umuceri w’umutanzaniya bosi yakundaga cyane naguraga amafaranga 600 ubu kigura amafaranga arenga 1400? Ibi nyamara byabaye aho twinjiriye muri EAC. Ndabeshya se?
Mumbabariye nabisubiramo nkababwira ko ba Mafene tutabara inyungu mu bihe birambye! Ibyo dukenera buri munsi nibyo biduha ishusho y’inyungu muri rusange. Niba kwinjira muri uyu muryango ari inyunggu kuri jye, nimumfashe menye impamvu aho kumera neza, ubuzima bwanjye bukomeje kubaho ari uko nishyuye menshi kandi nyamara twarihuje n’ibindi bihugu.


text:
Yohani w’Imana yavukiye mu gihugu cya Portugali ahitwa ontemoronovo. Ababyeyi be bari bakennye ariko bakaba abakristu beza. Bihata kumurera neza, ariko amaze gukura yiha gukora ingeso mbi no kuzerera. Igihe yari yujuje imyaka cumi n’umunani, yaracitse yigira muri Espanye ababyeyi be batabizi. Ararorongotana iyo, ashobewe aza kubona ubuhake ku mushumba w’ubushyo bw’intama. Ahaba imyaka myinshi, nyuma yinjira mu ngabo z’umwami wa Espanye.
Hashize igihe bamubikira ko nyina yitabye Imana; biramubabaza cyane, nyamara ariko kandi bimuviramo intandaro yo kwihana ibibi byose yakoraga. Atangira ubwo gusenga cyane, kwigomwa; mbese yicuza ibyaha byose yakoze.
Aho aviriye mu gisirikare, ntiyiriwe asubira iwabo, ahubwo yagerageje gucuruza ibitabo n’utundi tuntu ngo yirwaneho. Imana iramufasha biramuhira nuko ubucuruzi bwe burakomera cyane, aba umukire ukataje. Niko gutangira rero ubwo afasha abakene cyane n’indushyi, yubakisha ibitaro binini, ari nako kandi ubwo akomeza kwitagatifuza.
Kugira ngo abone ibitunga abarwayi, yitanze ijoro n’umunsi kandi agasabiriza imfashanyo hirya no hino. Muri uko kwitangira abarwayi, yashinze umuryango w’Abafurere wita ku barwayi; abaha urugero rwiza kandi abamenyereza kwitagatifuza. Yohani w’Imana yitabye Imana tariki 8 Werurwe 1550; ashyirwa mu rwego rw’Abatagatifu mu mwaka w’1690.


text:
Itorero Indatwa n’abarerwa ba Kagina, ho mu murenge wa Runda, mu karere ka Kamonyi, ribyina imbyino gakondo, rifite umwihariko wo gucuranga Ikondera, maze bakarushaho gususurutsa abo bataramiye.
Itorero Indatwa n’abarerwa ba Kagina, ho mu murenge wa Runda, mu karere ka Kamonyi, ribyina imbyino gakondo, rifite umwihariko wo gucuranga Ikondera, maze bakarushaho gususurutsa abo bataramiye.
Indatwa n’abarerwa ba Kagina, ni rimwe mu matorero azwiho ubuhanga bwo kubyina no guhanga bya Gakondo. Abarigize bavuga ko gucuranga ikondera ari umwihariko barusha abandi bahanzi bo mu karere, kuko bafite umurage wo kuryigishanya ngo hatazigera habura umuntu uricuranga ku musozi wa bo.
Kimwe n’izindi mbyino, gucuranga ikondera babikora mu bitaramo no mu birori, iyo akagari ka bo kasuwe, maze abashyitsi bakishimira kubabona bitakuma barivuza.
Gasigwa Omar ufite imyaka 48, akaba akuriye itsinda ricuranga ikondera, atangaza ko kuva ari umwana yabonaga se umubyara aricuranga, maze akabimwigisha. Aho se apfiriye yakomeje kuricuranga ndetse agafatanya n’abandi kubyigisha abakiri bato.
Uyu mugabo avuga ko ubwo buhanga bwo gucuranga ikondera basa n’aho babyihariye, kuko hari amatorero yo muri Kigali, ajya yiyambaza bamwe muri bo ngo bajye kubafasha gususurutsa ibirori. Ati « ubwo se haba hari benshi babizi, abanyakigali bakagomba kuturondera ngo tubafashe » ?
Asobanuro uko bacuranga ikondera, Gasigwa avuga ko hari uburyo butanu bwo kuricuranga ; ngo hari iryo bita Umurangi ribimburira ayandi, hakaba Inkanka, Insengo , Uruganda n’Incuragane. Ayo yose akaba yumvikana ku buryo butandukanye bitewe n’uburyo uyacuranga yohereza umwuka.
Abacuranga Ikondera ntibahagarara hamwe, ahubwo barivuza bitakuma, basimbagurika makeri, bagatera amaguru, bakagarama cyangwa se bakaryama hasi bakurikije injyana y’Ikondera riyobowe n’Umurangi.
Abagize Itorero Indatwa n’abarerwa ba Kagina bahamya ko bazi byinshi muri muzika gakondo, ariko ngo babangamirwa n’ubukene butuma batamenyekana. Ngo uretse amakondera bikorera mu migano n’ingoma imwe bakosheje, nta bikoresho bafite ; ku buryo iyo bagiye gusohokera akarere, umurenge ari wo ubakodeshereza imyenda yo gusohokana.
HABIMANA Abdou


text:
BIBILIYA IHINDURA IMIBEREHO Y’ABANTU
“Niberaga mu muhanda”
Igihe yavukiye: 1955
Igihugu: Esipanye
Kera: Nari narabaswe n’ibiyobyabwenge n’inzoga kandi nari umunyarugomo
IBYAMBAYEHO
Hari abantu biga babanje gukubitika kandi nange ni uko nari meze. Navukiye mu mugi wa Barcelone, ukaba ari umugi wa kabiri mu bunini muri Esipanye. Twari dutuye mu gace gakora ku nkombe kitwa Somorrostro. Ako gace kari kiganjemo urugomo n’ibiyobyabwenge.
Ndi imfura mu bana 9. Twari dukennye cyane, ku buryo papa yansabye kujya gukora aho bakinira tenisi nkajya ntoragura imipira. Icyo gihe nari mfite imyaka 10 kandi nakoraga amasaha icumi ku munsi. Ibyo byatumye ntajya mu ishuri nk’abandi bana twanganaga. Maze kugira imyaka 14, natangiye gukoresha imashini muri atoriye.
Mu mwaka wa 1975, nagiye mu gisirikare. Icyo gihe byari itegeko muri Esipanye. Nagiye mu mutwe w’ingabo za Esipanye zabaga mu mugi wa Melilla uri mu majyaruguru ya Afurika. Icyo gihe ni bwo natangiye kunywa ibiyobyabwenge no kuba umusinzi.
Igihe navaga mu gisirikare, nasubiye mu mugi wa Barcelone maze nshinga agatsiko k’abanyarugomo. Twibaga ibintu byose twashoboraga kubona maze tukabigurisha tukavanamo amafaranga yo kugura ibiyobyabwenge. Natangiye kunywa ibiyobyabwenge bikaze, nishora mu busambanyi, mba umusinzi kandi ngakina urusimbi. Ibyo byatumaga ndushaho kuba umunyarugomo. Nagendanaga icyuma, ishoka cyangwa umuhoro, kandi sinatinyaga kubikoresha.
Umunsi umwe, twibye imodoka maze polisi iradukurikira. Byari bimeze nka bya bindi tujya tubona muri filimi. Iyo modoka twayihaye umuriro tugenda ibirometero bigera kuri 30, maze abapolisi batangira kuturasa. Amaherezo uwari utwaye yaragonze maze tuvamo turiruka. Papa yamenye ibyabaye anyirukana mu rugo.
Namaze imyaka itanu yose nibera mu muhanda. Nararaga ku mabaraza y’inzu, mu modoka, ku ntebe zo mu busitani no mu irimbi. Hari n’igihe nagiye kuba mu buvumo. Ubuzima bwange ntibwari bufite intego kandi numvaga kubaho nta cyo bimaze. Ndibuka ko hari igihe nari nanyoye ibiyobyabwenge maze nikeba imitsi yo mu bikonjo ngo nipfire. N’ubu ndacyafite inkovu.
UKO BIBILIYA YAHINDUYE IMIBEREHO YANGE
Igihe nari mfite imyaka 28, mama yaje kunshaka ansaba kugaruka mu rugo. Narabyemeye kandi musezeranya ko nzaba umwana mwiza, ariko byantwaye igihe kugira ngo nsohoze iryo sezerano.
Umunsi umwe ari nyuma ya saa sita, Abahamya ba Yehova babiri baje kudusura. Mu gihe barimo bambwiriza, papa we yavugiraga mu nzu ambwira ngo mbirukane. Naramwirengagije kubera ko ntakundaga umuntu untegeka. Bampaye ibitabo bitatu, mbabaza aho amateraniro yabo abera, maze nyuma y’iminsi mike njya ku Nzu y’Ubwami.
Ikintu cya mbere nabonye, ni uko bose bari bambaye neza. Nge nari mfite imisatsi miremire n’ubwanwa kandi nambaye imyenda mibi. Nagize isoni zo kwinjira nigumira hanze. Icyakora natangajwe n’uko nabonyeyo umuntu twari twarahoranye muri ka gatsiko witwaga Juan, yambaye ikositimu. Naje kumenya ko yari amaze umwaka abaye Umuhamya wa Yehova. Maze kumubona nemeye kwinjira nkurikira amateraniro. Kuva icyo gihe natangiye guhinduka.
Nemeye kwiga Bibiliya, maze bidatinze mbona ko nari nkeneye kureka urugomo n’ubwiyandarike kugira ngo nemerwe n’Imana. Guhinduka ntibyanyoroheye. Nasobanukiwe ko nagombaga ‘guhinduka, ngahindura imitekerereze rwose,’ kugira ngo nshimishe Yehova (Abaroma 12:2). Imbabazi za Yehova zankoze ku mutima. Nubwo nari narakoze amakosa menshi, numvaga ko yari ampaye uburyo bwo guhindura imibereho yange. Ibyo namenye kuri Yehova byankoze ku mutima, nibonera ko hariho Umuremyi unyitaho.—1 Petero 5:6, 7.
Ibyo byatumye ngira n’ibindi mpindura. Urugero, igihe twigaga Bibiliya tukagera ku ngingo ivuga ibyo kunywa itabi, naribwiye nti: “Niba Yehova yifuza ko nkomeza kurangwa n’isuku kandi nkirinda imyanda yose, ngomba kujugunya iri tabi” (2 Abakorinto 7:1). Kandi koko nahise ndijugunya.
Nanone nagombaga kureka gukoresha ibiyobyabwenge no kubicuruza. Ibyo byo byansabye imbaraga nyinshi. Nabonye ko nagombaga kureka inshuti nahoranye kuko zitatumaga nemerwa n’Imana. Amaherezo natangiye kwishingikiriza kuri Yehova, n’inshuti zo mu itorero ziramfasha. Urukundo bangaragarije n’ukuntu banyitagaho, nari ntarigera mbibona. Nyuma y’amezi runaka, nigobotoye ibiyobyabwenge, ‘nambara kamere nshya’ yatumye Imana inyemera (Abefeso 4:24). Nabatijwe muri Kanama 1985, mba Umuhamya wa Yehova.
UKO BYANGIRIYE AKAMARO
Bibiliya yatumye nongera kugira ubuzima bufite intego. Yandinze imibereho yangizaga umubiri wange kandi ikantesha agaciro. Abantu basaga 30 mu bahoze ari inshuti zange bapfuye bakenyutse bishwe na sida n’izindi ndwara ziterwa n’ibiyobyabwenge. Nishimira ko nakurikije amahame yo muri Bibiliya, bigatuma ntamera nka bo.
Ubu sinkigira urugomo, kandi sinkitwaza ibyuma n’amashoka. Sinari narigeze ntekereza ko nari guhinduka nkajya nitwaza Bibiliya kandi nkayikoresha mfasha abandi. Ubu nge n’umugore wange turi ababwiriza b’igihe cyose mu Bahamya ba Yehova.
Ababyeyi bange ntibigeze baba Abahamya ba Yehova, ariko bishimiraga ko kwiga Bibiliya byangiriye akamaro. Papa we yajyaga avuganira Abahamya iyo yabaga ari kumwe n’inshuti ze. Yari azi neza ko kwiga Bibiliya ari byo byatumye mpinduka nkaba umuntu mwiza. Mama we yakundaga kumbwira ko nari naratinze kwiga Bibiliya, kandi nemeranya na we rwose!
Ibyambayeho byanyeretse ko gushakira ibyishimo mu biyobyabwenge n’izindi ngeso mbi, ari ubupfapfa. Ubu ndanyuzwe kubera ko mfasha abandi kumenya inyigisho zo mu Ijambo ry’Imana, ari na zo zandokoye.


text:
Maman wa Blac Chyna yatangaje ko yishimiye cyane urukundo rwumukobwa we na Rob Kardashian ibi yabitangaje ubwo Rob yajyaga gusura umuryango wa Blac chyna , maman we yakomeje agira ati” Rob ni umusore wiyubaha akubaha numukobwa wanjye kandi numuntu mwiza kandi agira imyifatire myiza rwose “
maman wa Blac Chyna yavuze ko ntaho Rob ahuriye na Tyga papa wumuhungu wa Blac Chyna King kuko ngo we atari umuntu mwiza habe na mba .
yakomeje abwira umukobwa we kutabura ubwenge akamuta ahubwo ngo ni bashyingirwe hakiri kare hatagira umumutwara ibi bikaba byashimishije Blac Chyna cyane ndetse na Rob nubwo bamwe bavuga ko atamukunda ahubwo Blac ari kwishakira ifaranga no kuba umu star abinyujije mu ba Kardashian .


text:
Kuri uyu wa 9 Nyakanga 2017 mu karere ka Rubavu habaye "Rubavu Shima Imana" yari ifite intego iboneka muri Zaburi 126:3; "Uwiteka yadukoreye ibikomeye natwe turishimye".Rubavu Shima Imana yitabiriwe n'abaturage benshi baturutse mu madini n'amatorero atandukanye akorera mu karere ka Rubavu.
Uretse ubutumwa bwatanzwe n'amakorari yaririmbye, Umuyobozi w'Akarere ka Rubavu wungirije ushinzwe ubukungu Murenzi Janvier yamurikiye abaturage Bari bitabiriye ibyagezweho muri iyi mandat y'imyaka 7.
Abagejeje ijambo ry'Imana ku bitabiriye iki gikorwa barimo Umuyobozi wa Islamu mu karere ka Rubavu Sheihk Mutarugera Koudra ndetse na Bishop Esiron Maniragaba wari intumwa ya "Peace plan"bagarutse kuri byinshi abanyarubavu n'abanyarwanda bose bakwiye gushimira Imana bishingiye ku mutekano n'imiyoborere myiza basaba gukomeza kubisigasira.
Muri iki gikorwa kandi baganirijwe ku matora n'Umuhuzabikorwa wa komisiyo y'amatora mu ntara y'Iburengerazuba wabasabye gukomeza guharanira ko yazagenda neza.
Umuyobozi w'Akarere ka Rubavu Sinamenye Jeremie wari umushyitsi mukuru muri iki gikorwa nawe yagarutse kuri byinshi abatuye Rubavu bakwiye guhora bashimira Imana ndetse bakwiye guharanira ko byakomeza kwiyongera asaba kuzahitamo umuyobozi mwiza uzakomeza guteza imbere abanyarwanda.
Yanabasabye kandi gukomeza kwicungira umutekano, kwitabira MUSA.Yanagarutse kandi ku bihuha bivuga ko haba hari Chorela yageze mu karere ka Rubavu asobanura Ntakorera ihari usibye abarwayi b'abakongomani 4 baje kwivuriza mu bitaro bya Gisenyi hagaragaramo umwe uyirwaye kdi yaravuwe arakira.


text:
Abagore bo mu karere ka Rubavu barashimirwa intambwe ikomeye bamaze gutera mu kwiteza imbere no gutinyuka gukorana n'ibigo by'imari biteza imbere.
Babishimiwe n'Umuyobozi w'Akarere wungirije ushinzwe imibereho myiza y'abaturage Uwampayizina Marie Grace kuri uyu wa 11 Ukwakira 2017 ubwo hizihizwaga umunsi w'umukobwa n'uw'Umugore wo mu cyaro ibirori byabereye mu murenge wa Rubavu.
Nyuma yo gutangiza igikorwa cyo gukingira abana no kubaha ibinini by'inzoka ndetse ashingiye kubyo Mukasine amaze kugeraho yabasabye kutitinya bakumva ko byose bishoboka bityo bagaharanira kwigira.
Yasabye kandi aba bagore guhuriza hamwe imbaraga bakagana amakoperative kugira ngo babashe gutera imbere byihuse .Yabibukijekandi ko ntacyo umuntu yageraho adafite ubuzima bwiza abibutsa kwitabira ubwisungane mu kwivuza.
Mukasine Seraphine, Umugore witeje imbere mu mushinga w'ubworozi bw'ingurube n'inkoko kubera gukora n'ibigo by'imari yashishikarije bagenzibe gukura amaboko mu mifuka bagakora cyane baharanira kujya bihereza bimwe mu byo bakenera by'ibanze aho gutega buri kimwe ku bagabo babo.
Uretse gusura Makasine Josephine wanahawe certificat nk'Umugore witeje imbere , muri ibi birori hanamuritswe i ibikorwa bitandukanye by'amatsinda y'abagore arimo Dukore ryo mu kagari ka Rukoro rikora amavuta yo kwisiga.
uretse Mukasine wahawe Icyemezo cy'ishimwe nk'umugore ukataje mu kwiteza imbere abandi bakwigiraho, itsinda Dukore naryo ryatewe inkunga y'ibihumbi 100 ku bufatanye bw'Inama y'Igihugu y'Abagore mu karere ndetse n'Akarere ka Rubavu.


text:
08 Kanama 2010: Icyumweru cya XIX Gisanzwe, Umwaka AMASOMO: Ubuhanga18, 6-9 Abahebureyi 11,1-2.8-19 Luka 12,32-48 Ku cyumweru gishize Yezu yabwiraga wa mukire wari wejeje imyaka myinshi ati:
gicucu, urakeka ko ugiye guhunika imyaka yawe maze ukarya ukadamarara, ukinezeza. Menya ko muri iri joro roho yawe uri buyinyagwe. Kuri icyi cyumweru Yezu arasa nukomeza kutubwira ko tugombwa
kwitonda. Aragira ati: mube maso, mube nk'abategereje shebuja. Ariko akongeraho amagambo aduhumuriza agira ati:mwigira ubwoba bushyo bwanjye. Yezu araducira imigani itatu. Hari uw'umutware utaha iwe
avuye gushyingirwa agasanga abagaragu be baramutegereje; hari umugani w'igisambo ndetse n'umugani w'umunyabintu w'umuhemu akaba n'intahemuka. Iyi migani yose Yezu arayiducira agira ngo tige kandi
twitoze kubaho mu budahemuka, tukabaho mu bwitonzi mu gihe dutegereje ihindukira rye. Ubukristu bwacu burusheho kutubera umusemburo wo kubaho neza, twirinda uburyarya n'amanyanga, tuzi ko iwacu atari
ino ahubwo ari kwa Yezu. Ibintu ntibikabe imyamvu yo kuryana, ahubwo bijye bidufasha kubona inshuti no kuyamba udukeneyeho inkunga. Ubukungu bwacu burabe mu rukundo, nibigenda bityo, umutima wacu
uzaba igicumbi cy'urukundo, ituze n'amahoro maze uzaza wese adusanga, tuzamubere uburuhukiro aho kumwongerera ibibazo. Icyumweru cyiza. P. Jean Damascène
tagPlaceholderCatégories : Ijambo, ry, Imana


text:
Afite inkuru igoye kubara, inkuru ikora ku buzima bwe, udashobora guhita wiyumvisha ko nko ku myaka ye 51, Munyengabe Augustin, yabasha kwatura mu ruhame ngo avuge. Ariko kuri we si uko biri ; ayibara aseka, atebya, abamwumva bose bamwenyurana ibyishimo bitewe n’uko ari inkuru iteye amatsiko menshi mu gushaka kumenya umuti yakoresheje ngo yigobotore ibibazo yari arimo.
U Rwanda rwahuye n’ibibazo byinshi birimo Jenoside yakorewe Abatutsi n’ibindi bishingiye ku mwiryane utuma imiryango myinshi mu gihugu ihora mu makimbirane ; kimwe mu byahoraga biranga urugo rwa Munyengabe, utuye mu Ntara y’i Burasirazuba, mu Karere ka Ngoma, Umurenge wa Karembo.
We n’umugore we Nyiransengimana Yudita bahoraga barwana ijoro n’umunsi, bakarara mu ntonganya z’urudaca nyamara buri wese yumva ko we ari miseke igoroye.
Avuga uko yari abayeho mbere yo kumenya umuryango wa ARAMA (Association for Research and Mission for Africa), Munyengabe yagize ati ”Ari njye numvaga umugore wanjye rimwe nazamwica kugira ngo nduhuke, kandi nawe agahora ambwira ko ari njye munyamakosa.”
Ariko ubu Munyengabe yakize ikiniga n’agahinda yahoranaga, ubu yuzuye ibitwenge kuko asigaye abanye neza n’umugore we bari bamaranye imyaka igera kuri ibiri bahora mu ndwano z’urudaca n’intonganya nk’izi.
Ibi avuga ko yabigezeho kubera amahugurwa y’amatsinda atsura umuryango mwiza Mvura-Nkuvure’ yahawe n’umuryango ARAMA ku nkunga ikomeye ya IRCT mu kwigisha abaturage uko babana mu bworoherane, muri gahunda ya Sosiyoterapi.
Aya mahugurwa amara ibyumweru cumi na bitanu, ntiyahinduye ubuzima bwa Munyengabe gusa, ahubwo yanaremye Yudita, nawe amugira umugore mushya, mwiza ucyeye, ubereye izina ‘Mutima w’Urugo’, ‘umugore uhekera u Rwanda’.
Mu mvugo yuje ibitwenge, Munyengabe yaratuye agira ati “Ubundi naratahaga ubwo nanjye nk’umugabo wese nyine nkamukoraho nti ‘ngwino turebe uko twigenza’, ubwo akanshwishwiriza ati ‘ntibishoboka’, ubwo nanjye nkumva ndiyanze ngahora nibaza nti ‘ariko ubu nkanjye ndi iki muri uru rugo ? Ndi umugabo, ndi umugore ndi umukozi, ndi igiki koko ?’”
Yungamo ati “Ariko ubu dusigaye twese twaruzuye urugwiro, namenye ko ahubwo rimwe na rimwe nabaga muhohotera, ubu dutera akabariro ntiriwe mbitekerezaho ngasanga urugwiro rwaduhuje mu rukundo.”
Yudita, amwunganira agira ati “Ubu urugo rwacu rwabaye nyabagendwa, dusigaye turi umuryango w’intangarugero, kandi kera twari urugo rw’intonganya gusa, ariko twarahuguwe, tumenya icyabiteraga turagikosora”
Uyu mugabo Munyengabe, cyo kimwe n’abandi bagera ku 100 umuryango ARAMA wafashije mu kuvurwa na Sosiyoterapi, yitabiriye ibiganiro mu matsinda y’abantu bagamije guhana inama n’ubuhamya bukiza, ibiganiro byagiye bibera iwabo mu mudugudu.
Jules Gahamanyi, umuyobozi wa ARAMA agira ati “Sociotherapy ni bumwe mu buryo bw’ibiganiro twahisemo gukoresha mu kuvura imitima y’abantu no kongera kubabanisha. Twifuza ko ubu buryo bwatangijwe mu Rwanda bwagera hose mu gihugu, yewe no mu bihugu bidukikije.”
N’ubwo we yabashije gufashwa n’ibi biganiro byo mu matsinda, hari benshi hirya no hino mu karere atuyemo bahura n’ibibazo nk’ibi yabayemo bakeneye inkunga yawe kugira ngo nabo babashe kugerwaho no kumenya imbaraga za sosioterapi mu kuvura, gukiza no kurema bundi bushya imitima yamenetse.
Ubu Munyengabe arangamiye iterambere rye, we n’umugore we n’abana be batatu babyaranye.
Ariko ubukene nka kimwe mu bibazo byakunze kumuhoza mu bibazo by’ingutu n’ubushyamirane n’umugore we, buracyamwugarije ; inkunga yawe, hari byinshi yakemura, haba kuri we, ku muryango we no ku buzima bwiza bw’uyu munyafurika.
CLICK HERE TO DONATE
— - Ends ---


text:
Ni byiza ko GITWAZA ajya kwibuka muli BELGIUM.Ariko se ko mbona GITWAZA mumwandika cyane?Ejobundi mwatweretse yagiye kubatiza umuntu mu mazi ya YORODANI (Jordan River). Hadaciye na 2 weeks mwongeye kumutwereka muli Belgium.Ubwo ntabwo ahari mumukorera Publicity?Nubwo abantu benshi bafata GITWAZA nk'umukozi w'imana,jye ndi mu bantu batabyemera.Ndatanga impamvu 2 zizwi n'abantu benshi kuko byabereye mu ruhame,ndetse bimwe bica kuli Radio na TVR.Muli 2003,igihe hali amatora mu Rwanda,GITWAZA yabeshye ko Maliya na Yozefu bagiye mu matora i Bethehem.Nyamara bali bagiye kwibaruza (census) nkuko tubisoma muli LUKA 2:1-5. Mu mwaka wa 2013,GITWAZA yabeshye abantu bali buzuye Stade Amahoro ko Imana itajya yica abantu.Murabyibuka ko icyo gihe yashwanye na wa muririmbyi Kizito MIHIGO.Nyamara Bible ivuga ahantu henshi ko imana yica abantu banga kuyumvira.Urugero,soma muli Yeremiya 25:33 havuga ko ku Munsi w'Imperuka imana izica abantu bose bakora ibyo itubuza.Mulibuka ibyo imana yakoreye abantu bo mu gihe cya NOWA.Mulibuka nanone ukuntu imana yishe abantu bose bali batuye imijyi ya Sodoma na Gomora.Ntabwo Gitwaza ari intumwa y'imana rwose,nubwo abyiyita.Kuko abakorera imana nyakuri,bigisha ibintu bihuye na Bible.
KIRENGA JAMES - 13/04/2017 saa 15:28


text:
Kuwa 30 Kanama 2017 nibwo Dr Ngirente Edouard, yagizwe Minisitiri w’Intebe mushya ahita anarahirira izo nshingano mu muhango wayobowe na Perezida Kagame mu cyumba cy’Inteko Ishinga Amategeko ku Kimihurura.
Kuri uyu wa Kabiri tariki ya 26 Nzeri, nibwo bwa mbere ari bugeze ijambo ku bagize Inteko Ishinga Amategeko imitwe yombi abamurikira ibyo Guverinoma igiye gushyiramo ingufu muri manda y’imyaka irindwi.
Inama y’Abaminisitiri iherutse kwemeza Intego zikubiye muri Gahunda y’Igihugu y’Imyaka irindwi y’impinduka zo kwihutisha iterambere.
Itegeko Nshinga rya Repubulika y’u Rwanda rigena ko ‘Rimwe mu gihembwe cy’Inteko Ishinga Amategeko, Minisitiri w’Intebe aza gusobanurira Inteko Ishinga Amategeko, Imitwe yombi iteranye, ibikorwa bya Guverinoma’.
Ubwo yari amaze kurahirira kuba Minisitiri w’Imari n’Igenamigambi, kuwa Mbere tariki 11 Nzeri 2017, Amb. Gatete Claver yabwiye IGIHE ko iyi gahunda yamaze kunozwa, ikaba igomba gutangarizwa Abanyarwanda mbere y’uko uku kwezi kurangira.
Yagize ati “Tumaze igihe dutegura ibikorwa by’imyaka irindwiri iri imbere bizasomwa na Minisitiri w’Intebe mbere y’uko uku kwezi kurangira, bikazaba bigaragaza inzego tugomba kwibandaho kimwe n’ibipimo tuzagenderaho Perezida yemereye abaturage.”
Yakomeje agira ati “Tuzagendera kuri iyo gahunda mu nzego zagenwe, kandi tukizera ko kuri iyi nshuro inzego zatoranyijwe, iyo gahunda izagaragaza neza intego zihawe n’uruhare zizagira ku bukungu bw’igihugu. Ni ibintu bijyanye n’icyerekezo cy’igihugu cyacu.”
Minisitiri Gatete yavuze ko muri iyi gahunda ya guverinoma y’imyaka irindwi hinjijwemo ibikorwa byari biteganyijwe mu cyerekezo 2020, hakaba hari no gutegurwa gahunda y’ibikorwa by’icyerekezo 2050 ku buryo uyu mwaka uzarangira bamaze kubona imbanzirizamushinga.
Yakomeje agira ati “Nk’uko mubizi tumaze igihe dufite icyerekezo 2020 kizarangira mu myaka mike iri imbere, tukaba tunafite EDPRS 2 izarangira muri Kamena umwaka utaha. Ubu icyo twakoze ni uko twabihurije hamwe muri gahunda imwe y’imyaka irindwi izashyira mu bikorwa igice gisigaye cy’icyerekezo 2020 ariko n’icyerekezo 2050. Buri ngingo yose ifite ibipimo yagenewe, ibiteganyijwe, n’uburyo buhamye bw’uko tuzazamura ubukungu.”
Minisitiri w’Intebe, Dr Ngirente, ni inzobere mu by’ubukungu, kuva mu 2014 yabaye Umujyanama w’Umuyobozi Mukuru wa Banki y’Isi i Washington muri Leta Zunze Ubumwe za Amerika.


text:
Kayibanda Grégoire, niwe wabimburiye abandi kwicara mu mwanya wa Minisitiri w’Intebe w’u Rwanda. Uyu ninawe Minisitiri w’Intebe wa mbere u Rwanda rwagize, wabayeho hakiriho ingoma ya Cyami n’ubwo yari iri mu marembera. Yabaye kandi Perezida wa kabiri w’u Rwanda, ni nawe wayoboraga igihe rwabonaga ubwigenge.
Grégoire Kayibanda ni mwene Léonidas Rwamanywa na Caroline Nyirambeba. Yavukiye i Tare, hahoze ari muri komine Musambira, Perefegitura ya Gitarama, ubu ni mu karere ka Kamonyi mu majyepfo y’u Rwanda. Kayibanda yavutse tariki 01 Gicurasi 1924. Amashuri abanza yayize i Tare (1932-1934) ayakomereza i Kabgayi (1934-1937). Naho ayisumbuye ayiga mu iseminari nto ya Saint Léon i Kabgayi (1934-1943). Kuwa 28 Ukuboza 1944, Kayibanda yinjiye mu Iseminari nkuru ya Nyakibanda atangira kwigira kuba padiri, kugeza yiyemeje kuyivamo kuwa 15 Ugushyingo 1948, kandi agahagarika n’ibyigipadiri ahubwo akerekeza mu by’ubwarimu.
Yashakanye na Kayibanda Verdianne. Kuwa 20 Mutarama 1949 yatangiye umwuga w’ubwarimu muri « Institut Léon Classe » kugeza mu 1952. Ibyo kandi akabifatanya n’ubuzima busanzwe bwa buri munsi mu gukemura ibibazo binyuranye byari byugarije rubanda rugufi aho yari atuye.
Mu 1953 Kayibanda yoherejwe gukora i Kabgayi mu biro by’ubugenzuzi bw’amashuri, muri serivisi yo gutegura no kunononsora imfashanyigisho zijyanye n’igihe. Guhera muri Kamena muri uwo mwaka kugeza mu Ukuboza1954, Kayibanda yabaye umwanditsi w’ikinyamakuru « L’AMI». Kayibanda yifashishije itangazamakuru rero, yakomeje guhindura imitekerereze ya rubanda kandi ahindura n’imwe mu mikorere y’ubutegetsi bwariho muri icyo gihe.
Urugero ni nk’ibyo yanditse ku itegeko ryabuzaga kwishyira hamwe cyane cyane mu bikorwa bya politiki, Kayibanda we mu nyandiko ze akaba yarasabaga ko uburenganzira bwo kwishyira hamwe muri za Asosiyasiyo na Koperative bwahabwa rubanda kandi mu buryo butagabanuweho na gato.
Ibyo byagize ingaruka mu mitekerereze n’imikorere ya politiki. Amashyirahamwe menshi yaravutse kugera ku rwego rwo kuba Amashyaka ya Polilitiki. Hagati aho rero guhera mu 1955 nibwo Kayibanda yavuye mu bugenzuzi bw’amashuri maze aba Perezida wa komite ncungamikorere ya TRAFIPRO (Travail, Fidélité, Progrès), anaba umwanditsi mukuru wa Kinyamateka. Yabaye kandi umunyamabanga wihariye wa Musenyeri Perraudin, umusuwisi wayoboraga diyosezi ya Kabgayi, ndetse aba n’umwe mu bagize inama ngishwanama ya Chefferie ya Marangara. Iyo myanya niyo yafashije cyane Grégoire Kayibanda kumenyekanisha ibitecyerezo bye. Kayibanda aha yari amaze kwiyumvamo ubushobozi bwo kuba umucunguzi wa rubanda rugufi nk’uko intego ye yabivugaga : "Libertatem filiorum Dei" : Tubohore Abana b’Imana.
Ibyari bimurimo bigaragazwa n’amagambo basanze mu ikaye ye (carnet de notes), agira ati : "Mu gihugu aho rubanda bakorerwa ivangura rigaragara kandi ryizweho neza, nsanga kwibanda ku kintu kimwe gusa ntacyo byaba bimaze, ahubwo bidatinze nazasanga nanjye ntacyo ndicyo. Mpisemo rero gukangura igihugu cyanjye kikabasha kumenya ubushobozi kifitemo, maze nkabafasha kuvumbura ibyo ababakikije bakeneye, nkabasunikira kandi nkabingingira gutanga umusanzu wabo. Ntekereza ko ariwo muhamagaro wanjye mu gihugu kikishakisha, kandi kikireba aho gikwiye guhagurukira hakwiye kandi vuba".
Kayibanda arongera ati: "Chefu (président du Conseil de chefferie) amfata nk’umuntu warwanya ubutegetsi kandi bigaragara ko hari ukuntu antinya. Yamenyereye kwigirizaho nkana aba sushefu (sous chefs) be, ariko njye sinemera amahame ye yose! Intekerezo zanjye zuzuyemo akarengane abantu banjye bagirirwa, kandi sinakwihanganira na gato ubutegetsi butakijyanye n’igihe kandi budashoboye."
Kayibanda hagati aho, abifashijwemo na Musenyeri Perraudin, kuwa 09 Nzeri 1957 yoherejwe mu mahugurwa ajyanye n’iby’itangazamakuru mu bwanditsi bw’ ikinyamakuru « Journal Vers l’avenir » cyandikirwaga mu Bubiligi. Kayibanda yagarutse kuwa 08 Ugushyingo 1958, maze ahita akomereza imirimo ye muri Kinyamateka guhera tariki ya 25 Ugushyingo 1958.
Kayibanda wari ukubutse i Burayi, yagarutse ashaka bwangu impinduka mu Rwanda, maze kuwa 19 Ukwakira 1959 ashinga Ishyaka PARMEHUTU (Le Parti du Mouvement de l’Emancipation Hutu). PARMEHUTU yaje guhindura izina, yitwa MDR (Mouvement Démocratique Républicain) kandi yiyemeza kwigobotora ingoma ya cyami n’iya gikoroni maze hakajyaho ubuyobozi bushingiye kuri Demokarasi na Repubulika. Icyo gihe, bamwe mu batutsi baratotejwe barameneshwa, bahungira mu bihugu by’abaturanyi. Iri shyaka rya Kayibanda ryavugaga ko abo mu bwoko bw’abahutu batsikamiwe, maze ritangira kwibasira abo mu bwoko bw’abatutsi.
Nyuma yaho gato, Kayibanda yatangije impinduramatwara yari igamije gukuraho bidasubirwaho ingoma ya cyami. Kuwa 26 ukwakira 1960 habayeho amatora yarangiye hashyizweho inteko na Leta by’agateganyo. Gregoire Kayibanda yabaye Minisitiri w’intebe naho Habyarimana Joseph Gitera ayobora Inteko.
Kuwa 28 Mutarama 1961 i Gitarama habaye Kongere idasanzwe, ikuraho ingoma ya cyami, itangiza ubutegetsi bushingiye kuri Repubulika. Uwo munsi Dominiko Mbonyumutwa yatorewe kuba Perezida wa mbere.
Kuwa 25 Nzeri 1961 habayeho amatora rusange yiswe Kamarampaka, rubanda bahamya bidasubirwaho ko banze ubutegetsi bwa cyami. Nyuma yo kwegura kwa Mbonyumutwa, Kayibanda yatorewe kuba Perezida wa Repubulika, ashyiraho Leta yagejeje u Rwanda ku bwigenge tariki ya 1 Nyakanga 1962.
Kayibanda Grégoire, niwe wabaye Perezida wa kabiri w’u Rwanda, akaba ari nawe wa mbere waruyoboye kuva rwabona ubwigenge ndetse ninawe wa mbere wabaye Perezida habayeho amatora n’ubwo yiyamazaga ari wenyine. Kayibanda yagiye ku butegetsi tariki 26 Ukwakira 1961, ayobora manda ye ya mbere kugeza mu 1965 ubwo yongeraga kwiyamamaza ari we mukandida rukumbi ndetse anongera kwiyamamaza ari wenyine mu 1969.
Kayibanda yayoboye u Rwanda mu gihe cy’imyaka 12 kugeza tariki 4 Nyakanga 1973 ubwo yahirikwaga ku butegetsi na Juvénal Habyarimana wari inshuti ye magara akaba yari na Minisitiri w’ingabo icyo gihe. Habyarimana yamuhiritse nawe amushinja gutonesha abo mu gace k’Amajyepfo y’u Rwanda, n’ibindi bikorwa by’ivangura rishingiye ku moko n’akarere.
Yahise afungwa hamwe n’umugore we, babagenera igihano cy’urupfu kuwa 26 Kamena 1974. Icyo gihano cyaje guhindurwamo gufungwa burundu maze bavanwa muri Rwerere aho bari bafungiwe, bafungirwa kwa Kayibanda mu rugo i Kavumu ho muri Gitarama hafi y’i Kabgayi, hari kuwa 11 Nzeri 1974, aha bakaba ari naho baje gupfira. Bivugwa ko Habyarimana yabicishije inzara kugeza bashizemo umwuka. Kayibanda Grégoire yapfuye afite imyaka 52 kuko yari yaravutse tariki 01 Gicurasi 1924.


text:
Ikinyamakuru kigenga Umurabyo cyongeye gusohoka. Ni ku nshuro ya mbere ikinyamakuru Umurabyo gisohotse, nyuma y’aho umuyobozi wacyo Madamu Nkusi Uwimana Agnes afunguriwe, arangije igihano cy’umwaka yakatiwe ku itariki ya 19 z’ukwezi kwa 1 mu mwaka wa 2008. Icyo kinyamakuru cyari kimaze umwaka n’igice kidasohoka.
Uwimana ati” n’ubwo ikinyamakuru Umurabyo kitasohokaga, nti cyari cyarigeze gihagarikwa”. Uwimana avuga ko nyuma yo gufungwa azira ibyaha yakoze mu nkuru zasohotse mu kinyamakuru Umurabyo numero ya 10 na 11, noneho yiyemeje gukora itangazamakuru ry’umwuga, rifite ireme, kandi rikosora amakosa yose yakozwe mbere yo gufungwa.
Madamu Nkusi Uwimana Agnes yakatiwe igihano cy’umwaka n’urukiko rw’ibanze rwa Nyarugenge mu mujyi wa Kigali mu mwaka wa 2007, biturutse ku nkuru yari yasohoye mu kinyamakuru Umurabyo numero ya 10 yari ifite umutwe” uwishe umututsi mu mazi abira, uwishe umuhutu mu mudendezo”, n’indi yasohotse mu numero ya 11 yitwaga “ ibaruwa ifunguye yandikiwe ibinyamakuru byo mu Rwanda”.


text:
1 Petero 5:8 “Mwirinde ibisindisha mube maso, kuko umurezi wanyu Satani azerera nk’intare yivuga ashaka uwo aconshomera.”
Rimwe na rimwe mu kugerageza imibereho, kwiheba kwacu guhita kutwereka ibyo twakoze. Twe dukora ibyo dushobora, ibisigaye tukiringira Imana.
Dukora neza iyo dufite ibitekerezo bituje, ibitekerezo byirinda. Ibitekerezo byacu bituza mu gihe bidafite gutinya, kwiheba, cyangwa gutotezwa. Iyo ibitekerezo byacu bituje, tuba dushobora gusuzugura imibereho tugahitamo icyo twakora cyangwa icyo tutakora.
Aho benshi muri twe tugwira mu kaga n’igihe tunaniwe gutuza. Wenda tugera mu gihe cyo guca bugufi cyane noneho ntitugire icyo dukora, tugatekereza ko Imana izadukorera byose, cyangwa tugakora ubutaruhuka, kandi ibyo dukora byose tubikorera mu mubiri muri kamere). Imana iishaka ko tuba dutuje kugira ngo igihe cyose duhuye n’imibereho mu buzima tube twashobora kuvuga tuti: “Yego, ndizera ko hari icyo nshobora gukora kuri iyi mibereho, ariko Atari kinini”.
Aho gucika intege tukajya mu kwiheba no gutinya, dukeneye kujya imbere y’Imana tukavuga tuti: “Yego, Mwami, ndakwizera nkufasha muri iyi mibereho, ariko se hari ikintu ushaka ko nkora?”
Icyo Imana yatwereka cyose gukora ku mibereho yacu, tuba dukeneye kugikorana umwete. Noneho tukiringira kubona igaruka zizavamo.
Iyo tumaze gukora ibyo tui byose, ahasigaye twiringira Imana mu bisigaye. Icyo ni cyo nita kwizera no gutuza.
Yesaya 26:3 “Ugushikamijeho umutima uzamurinda abe amahoro masa, kuko akwiringiye.”
Joyce Mayer.


text:
Kuri uyu wa gatandatu, taliki ya 01 mata 2017, ni bwo gereza ya Kimironko yahiye, ibikoresho by’abagororwa bikongokera mo. Nyuma y’umunsi umwe gusa, ni bwo abanyururu bigaragambije, basaba inzego za gereza ko zabashumbusha ibikoresho byabo. Nyamara ntacyakozwe kuko ubuyobozi bwatumye gereza ishya, si bwo bwari no guhindukira ngo bunashumbushe ibyayihiriyemo.
Amateka ya gereza ya Kimironko
Mbere y’uko inkotanyi zifata ubutegetsi, muri 1994, iki kigo cyiswe gereza, cyari icya Onatracom. Kubera ubwinshi bw’abantu abasirikare b’inkotanyi basakumaga ku misozi hose yo mu nkengero z’umugi wa Kigali no mu makomini yegeranye na Kigali, ubwinshi bwabo bwaburiwe umwanya, zibatsindagira muri icyo kigo cya Onatracom, cyaparikwaga mo amabisi, nyuma yo kuvana no kujyana abakozi ku kazi. Leta yagombaga kubona aho ishyira abo bantu, yapfuye kubarundamo gusa, nta byangombwa biteganywa mu magereza y’u Rwanda, birimo. Ni ukuvuga amazi, ibitanda, aho batekera, aho bituma, aho bogera, n’ibindi bikoresho bya ngombwa bisabwa mu magereza yose yari asanzwe mu gihugu.
Mu rwego rwo kugoboka abo bantu, bari bacucitse nk’ibishyimbo, Umuryango mpuzamahanga utabara imbabare (CICR), wihutiye kuzana amahema muri icyo kigo, kugirango abanyururu babone aho bikinga izuba ryamenaga imbwa agahanga muri uko kwezi kwa karindwi. Uyu muryango wahise unamena mo ibiribwa : ibishyimbo, ibigori n’amavuta, ariko abafungwa babura amazi yo kubitekesha n’aho babitekera, kubera ko ubuyobozi bwa gereza bwahise bufunga amazi mu ma robinets yose. Kugirango aho bitekerwa haboneke, byafashe byibura ukwezi abanyururu benshi bapfira muri icyo kigo, kubera ko baburaga amazi yo gutekesha n’aho batekera ibyo CICR yari imaze igihe ibagemuriye.
Ku wa 13 gicurasi 1997, ubwo numero 50 y’ikinyamakuru nayoboraga yanyongerwaga mu icapiro ry’igihugu (Imprimerie nationale), procureur Emmanuel Rukangira, yankatiye urwo gupfa, ansangisha abandi muri iyo «camp de concentration». Ubuzima nasanze butangiye kugaruka kuko CICR yari yasabye ubuyobozi bwa gereza ko amazi bayafungura, ari na bwo ama robinets yatangiye kuboneka mo amazi, ariko mu gihe gito n’ubundi ubuyobozi bwa gereza burongera burayafunga. Kugirango babone ayo gutekesha ibyo bigori n’ibishyimbo, abanyururu bajyaga kuvoma amazi hanze ya gereza, ariko n’ubundi ayo bazanaga akababana iyanga.
Umugambi wari uwo kubica
Gereza ya Kimironko ubundi yari igenewe abaturage basanzwe b’abahinzi, baturukaga mu makoni yo muri Kigali ngali, arimo Gikomero n’ayegereye inkengero z’iyo komini. Abenshi mu bari bafungiwemo nta madosiye bagiraga. Abasirikari cyangwa abantu ku giti cyabo, bazaga bashoreye imfungwa, bakajugunya muri gereza, bityo bityo. Uwitwa Rutabagirwa, wari burugumesitiri wa komini Gikomero, buri munsi ntiyaburaga nka babiri aheka ku ipikipiki ye, akajugunya muri gereza. Buri gihe ku mugoroba, ntihaburaga na none imfungwa zirigiswa n’abacungagereza, bakajya kuzicira inyuma y’ikigo.
Ibi byaje guhinduka aho CICR isabiye uwari umuyobozi wa gereza (Gatare James) kumuha umubare w’abafungiye muri iyo «camp de concentration», ndetse n’amadosiye yabo akamenyekana. Iri barura ryaje guteza ingorane zikomeye, ndetse bigera kuri minisitiri w’ubutabera w’icyo gihe (Faustin Nteziryayo), na Nkubito Alphonse wa Cladho, bananiwe gukemura icyo kibazo, kuko mu by’ukuri na bo nta bushobozi bari bafite bwo kugikemura.
CICR ibonye ko ibibazo bibaye politiki, aho kuba ikibazo cy’imfungwa zakoze ibyaha, yakoze akazi kayo ko kwinjira muri gereza ku ngufu, no gushyiraho itsinda ry’ababara abo bantu, cyane cyane ko bamwe banyerezwaga ninjoro, bakicirwa inyuma ya gereza. Umwicanyi mukuru wabo yari uwitwa Surveillant-chef Kavunangoma n’uwari umwungirije witwaga Damaseni.
Kugirango CICR imenye abantu banyerezwaga, bakajya kwicirwa inyuma ya gereza, yitabazaga abanyururu bamwe na bamwe, batangaga amakuru mu ibanga. Muri abo, mvuze ko nari mbarimo, ntawanyomoza. Iri banga ryaje kumenyekana, ubwo nyuma y’umwaka umwe gusa, ubuyobozi bwakoresheje imyigaragambyo ngo yo gusaka imbunda muri iyo gereza, ariko bugamije mu by’ukuri gufunga no gukubita abo bakekaga ko batanga amakuru mu bazungu bo muri CICR. Abitwa Dominiko Makeli na Amiel Nkuliza, bafashwe mu b’ikubitiro, bakubitwa nk’iz’akabwana. Urupfu barukijijwe n’abanyururu, bongoreye abagore babo, ubwo bari babagemuriye, ko Amiel na Makeli bapfiriye muri gereza, bazize inkoni.
Umugore wa Makeli n’uwa Amiel, bahise birukira mu muryango wa Nations-Unies urengera uburenganzira bw’ikiremwamuntu, wakoreraga hariya muri Lycée ya Kigali, gutabaza. Abakozi bawo bazindukiye kuri gereza, basaba Gatare James kwerekana aho iyo mirambo yombi iherereye. Uyu muyobozi wa gereza, yahise abwira abo bakozi ba Loni ko abo banyamakuru bombi batigeze bapfa. Nyamara abo bagabo bombi n’umugore umwe, banze kuva kuri gereza, batabonye iyo mirambo. Byaje kunanirana, bitabaza minisitiri Faustin Nteziryayo, n’umuyobozi w’amagereza (Nyirampabwa), basabye Gatare ko izo ntere zisohorwa mu kasho, kugirango zimurikirwe abo bazungu. Nguko uko twasohowe mu kasho turi imirambo. Nguko uko minisitiri Nteziryayo yahise asaba Nyirampabwa na Gatare ko ntawe uzongera no kudukoza urwara. Nguko uko Amiel na Makeli babaye ibitambo by’abashoboraga gukomeza kwicirwa inyuma ya «camp de concentration».
Ugushya kwa gereza ya Kimironko
Ugushya kwa gereza nkubona mo impamvu ebyiri: iya mbere ni uko kuva muri 94, iriya «camp de concentration» itigeze ikorerwa imirimo iteganywa mu bindi bigo by’amagereza, uko ari cumi na kimwe. Ubucucike bw’abantu bwakomeje kwiyongera, babyiganira muri ayo mahema yo ku Kimironko. Icya kabiri ni uko, uko ibihe byagiye byigira imbere, ubuyobozi bwa gereza bwagiye bworoshya ingoyi, ku buryo abagororwa bemererwaga kwinjiza itabi, bakanarinywera muri ayo mahema. Ugushya kwayo kukaba gushobora kuba kwaratewe n’iryo tabi ryanywerwaga muri ayo mahema, yari amaze igihe, adasimburwa.
Indi ntera yatewe mu magereza y’u Rwanda, yagombye no kwishimirwa, ni uko noneho abanyururu bari basigaye batinyuka kwigaragambya. Ni ukuvuga ko bamaze gutinyuka ubuyobozi, cyane cyane ko iyo harimo abafungiwe ubusa, bamaze imyaka bataburanishwa cyangwa ngo barekurwe, baba bararenze ubwoba bw’urupfu. Hari abo nasizemo barimo nka ingénieur Habyarimana, wari Comité central wa MRND mu mugi wa Kigali, waje gufungurwa n’urukiko kubera ko nta dosiye yagiraga, ariko aza gusubizwamo. Si uwo gusa kuko hari n’abandi benshi barimo nka Basile Nsabumugisha, wahoze ari perefe wa Ruhengeri, ubu wamereye mo isharankima, kandi nta dosiye agira. Abo ni abazwi, abatazwi bo murumva urwo bapfuye, nyuma y’imyaka irenga 20.
Ibi byose ni ibimenyetso by’uko ubutegetsi bwa FPR, abo buticaga muri kiriya gihe, bwabaga bubibikiye muri za «camps de concentration» nk’iya Kimironko na Ririma, kugirango bujye bubica buhoro buhoro. Uwo Imana itarakuraho amaboko, nguko uko yagiye arusimbuka.
Amiel Nkuliza, Sweden.


text:
UBUTUMWA BUGENEWE ABAKRISTU KU MUNSI MUKURU W’ABALAYIKI
Tariki ya 3 Nyakanga 2011
“DUSHINGE IMIZI MURI YEZU KRISTU” (Kol 2,7).
UBUTUMWA BUGENEWE ABAKRISTU KU MUNSI MUKURU W’ABALAYIKI W’2011
(Amasomo: Zakariya 9,9-10; Abanyaroma 8,9.11-13; Matayo 11,25-30)
Bakristu bavandimwe, umwaka ushize twahimbaje Yubile y’imyaka 25 yari ishize abalayiki bo mu Rwanda tubonye urubuga rwo gusohorezamo ubutumwa bwacu. Uwo mwaka wahuriranye n’umwaka w’ubusaserdoti. Twagize igihe gihagije cyo kuzirikana ku butumwa bwacu nk’abalayiki, ari nako dusabira ku buryo bw’umwihariko abasaserdoti kuba indahemuka ku butumwa bwabo. Abasaserdoti batorwa mu miryango y’abalayiki kandi bagatorerwa gusohoza ubutumwa bwa Yezu muri iyo miryango. Niba rero twiyumvisha neza agaciro k’umusaserdoti muri Kiliziya, twebwe abakristu b’abalayiki tugomba kurushaho kwita ku burere bw’abana bacu, cyane cyane tubashyigikira mu buzima bwo kwitegura kuba abasaserdoti. Koko rero bakristu, bavandimwe, ntiduhwema kubabwira ko Kiliziya y’ibanze ari ingo zacu, ko ari imiryango dukomokamo. Mu ngo zacu, mu miryango yacu, ni ho uburere bw’ibanze butangirwa. Ariko ikigaragara ni uko muri iki gihe usanga uburere bw’abana bwaradohotse mu miryango myinshi y’abakristu, aho usanga umwana yarabaye terera iyo. Mu ngo nyinshi z’abakristu ntibagisenga, ntibagihabwa amasakramentu cyangwa ngo bayaheshe. Niba rero dushaka abasaserdoti beza, niba rero dushaka abakristu beza, niba rero dushaka abanyarwanda beza, baharanira amahoro, urukundo n’ubutabera, niturere abana bacu gikristu,
maze bazakure koko bashinze imizi muri Kristu.
Mu Isomo rya mbere twumvise Umukiza woroshya kandi uzanye amahoro. Umukiza tugomba gushoramo imizi yacu. Uwo nta wundi ni Yezu Kristu. Yari yarahanuwe n’abahanuzi nka Zakariya watubwiye ko ari umukiza woroshya kandi uzaniye abatuye isi yose amahoro. Natwe rero abamuyobotse, dusabwa guharanira kugira amahoro no kuyatanga, nibwo koko tuzaba dushinze imizi muri we. Koko, rero uwashinze imizi muri Yezu Kristu agira amahoro. Kugira amahoro ntibishatse kuvuga igihe cy’umutekano kitarangwamo intambara gusa, cyangwa se ngo bivuge kugira ubuzima bwiza gusa, ahubwo kugira amahoro ni ukumva utuje mu mutima, bityo rero, uwashinze imizi muri Kristu agira amahoro y’umutima kandi akayaha n’abandi. Mutagatifu Yakobo niwe uvuga ati: Imbuto y’ubutungane ibibwa mu mahoro, ku baharanira amahoro”(Yak 3,18).
Icyaha burya nicyo gituma abantu babura amahoro. Koko rero, ahari akarengane, ahari urwango, ahari amakimbirane, nta mahoro ashobora kuhaba. Muri iki gihe, twumva ku ma Radiyo ko mu bihugu binyuranye byo hirya no hino ku isi havugwa intambara, zihitana abantu benshi b’inzirakarengane. Abo bavandimwe bacu badafite amahoro tubasabire kwihangana no gushyira amizero yabo muri Yezu Kristu we utanga amahoro y’ukuri. Yezu niwe utuzanira amahoro nyayo kuko yatsinze icyaha. Ariko ayo mahoro azasendera neza ubwo Yezu Kristu azaba agarutse kuko ari bwo icyaha kizarimburwa burundi mu bantu.
Nk’uko nanone twabyumvise mu isomo rya mbere, uwashinze imizi muri Kristu arangwa n’ubutabera, akirinda akarengane. Abahanuzi ba Israhelí, cyane cyane umuhanuzi Amosi, bakunze kwamagana akarengane. Umuhanuzi amosi yakamaganye muri aya magambo: “Bariyimbire abahumanyije ubutabera, birengagiza gukiranura abandi. Banga uwibutsa ubutabera mu rukiko, uvuga ukuri bakamwanga urunuka. Ubwo rero muryamira umutindi mukamutwara umugabane we w’ingano, ayo mazu mwubakishije amabuye abaje, ntimuzayabamo; iyo mizabibu myiza mwateye ntimuzanywa divayi yayo. Kuko nzi umubare utabarika w’ibicumuro byanyu, n’ububi bw’ibyaha byanyu, mwe murenganya intungane, mukakira indishyi z’amahugu, mugatera ijanja abakene babatakambiye mu rukiko”( Amos 5,7.10-12).
Uwashinze imizi muri Kristu, aharanira kuba intungane. Mu isakramentu rya Batisimu n’iry’ugukomezwa duhabwa Roho Mutagatifu, ni we udutagatifuza, akatugira abana b’Imana. Nibyo Petero Mutagatifu atubwira agira ati: “Naho mwebwe muri ubwoko bwatoranyijwe, imbata y’abaherezabitambo ba cyami, ihanga ritagatifu, umuryango Imana yironkeye, kugira ngo mujye mwamamaza ibigwi by’Uwabahamagaye, abavana mu mwijima, akabinjiza mu rumuri rwe rw’agatangaza, mwebwe abatari umuryango w’Imana kuva kera, ubu ngubu noneho mukaba mwarabaye umuryango wayo, mwebwe mutari abo kugirirwa imbabazi, ubu ngubu noneho mukaba mwarazigiriwe”(1 Pet 2,9-10).
Ni nabyo twumvise mu isomo rya kabiri, aho Pawulo Mutagatifu adusaba kuba koko ingoro za Roho Mutagatifu. Umuntu utuwemo na Roho Mutagatifu ntarangwa n’ibikorwa by’umubiri, ahubwo agengwa n’ibikorwa bya roho.
Ibikorwa by’umubiri ni: ubusambanyi, ubuhabara, ubwomanzi, gusenga ibigirwamana, kuroga, kwangana, gukurura intonganya, ishyari, uburakari, kwikuza, amazimwe, amakimbirane, inzika ubusinzi, ubusambo, n’ibindi nk’ibyo(Gal 5,19-21). Ingaruka z’abakora nk’ibyo ni uko nta murage bazahabwa mu Bwami bw’Imana.
Naho imbuto za Roho ni: urukundo, ibyishimo, amahoro, kwihangana,ubugwaneza, ubuntu, ubudahemuka, imico myiza, kumenya kwifata.(Gal 5,22-23).
Muri iri isomo rya kabiri, Pawulo Mutagatifu aradusaba kuba koko ingoro za Roho Mutagatifu. Aradusaba kureka ibikorwa byangiza umubiri, ahubwo tukera imbuto za Roho arizo: urukundo, ubugwaneza, aradusaba gukomera ku ngabire twahawe muri Batisimu ziduca ku ngoyi y’icyaha, zikatugira abana b’Imana, abavandimwe ba Yezu Kristu n’ingoro za Roho Mutagatifu.
Pawulo Mutagatifu aratwibutsa ko umwenda turimo ari uguharanira ubugingo bw’iteka tubuganizwamo na Roho w’Imana.
Mu Ivanjiri yanditswe na Mutagatifu Matayo 11,25-30, iratwumvisha isano ikomeye iri hagati y’Imana Data na Yezu Kristu. Imana Data ifite ububasha bwose mu ijuru no mu nsi; Mwana wenyine ni we Data yahaye ubwo bubasha. Mwana kandi nawe afite ububasha bwo guhishurira amabanga y’Imana Se uwo yishakiye, cyane cyane abaciye bugufi. Koko rero, inyigisho za Yezu zikunda kwunvwa n’abaciye bugufi, ni ukuvuga abafite umutima woroshya. Abo ni bo Pawulo Mutagatifu atubwira muri aya magambo: “Twebwe koko si ubwenge bw’isi twahawe, ahubwo ni Roho ukomoka ku Mana twahawe kugira ngo tumenye ibyiza Imana yatugabiye ku buntu”(1 Kor 2,12).
Balayiki bavandimwe, uwashinze imizi muri Kristu amenya ibyiza binyuranye Imana yamugabiye, maze akayibishimira. Uwashinze imizi muri Kristu, ashishikazwa no kumenya Kiliziya ya Yezu kandi akayikunda. Gukunda Kiliziya, ni ukubaha abayobozi bayo, ni ukugira uruhare mu kuyubaka.
Muri iki gihe, hari abakristu b’abalayiki benshi kandi bo mu byiciro binyuranye, bitabira gufasha Kiliziya yabo kugira ngo itere imbere. Abo bose turabashimira. Ariko hari n’abandi bigira ba ntibindeba, bakumva ko Kiliziya ari iya Papa, Abepiskopi, abasaserdoti n’abihayimana gusa. Bene abo ni bo usanga ari indorerezi muri Kiliziya, turabasaba kwikubita agashyi, bakumva ko Kiliziya ari iy’ababatijwe mu izina rya Yezu Kristu bose. Ko twese duhamagarirwa kuyubaka, mu rugero buri wese abishoboyemo kandi akurikije n’ingabire yahawe, nta kwitana ba mwana.
Gushinga imizi muri Kristu ni ugukurikiza amahame n’amabwiriza bya Kiliziya. Ni ukwitabira gufasha Paruwasi yawe, Santarari yawe, umuryangoremezo wawe. Ni ugutanga ituro rya Kiliziya, ukitabira kujya mu nama z’abakristu, no gusengera hamwe n’abandi. Ni ukwitabira gukora ibikorwa by’urukundo, nko gufasha abakene, impfubyi ,abapfakazi n’abandi bose batagira kivurira.
Yezu Kristu ati: Nimungane mwese, abarushye n’abaremerewe, jye nzabaruhura. Koko rero Kristu ni uburuhukiro bw’abarushye n’abaremerewe. Imitwaro yacu (imitwaro y’isi), dufite uyidutura tukamererwa neza mu mitima yacu.
Izo mpuhwe z’Imana, Umuhire Papa Yohani Pawulo wa 2 na we yarazigaragaje mu mibereho ye. Ni nayo mpamvu ku itariki ya 1 Gicurasi muri uyu mwaka, Papa Benedigito wa XI yamushyize mu rwego rw’abahire. Papa Yohani wa 2 yabaye koko Intumwa y’impuhwe z’Imana mu bantu, aba n’inshuti y’u Rwanda by’umwihariko. Turamushimira uruhare yagize mu guteza imbere abalayiki, abashishikariza gukunda Kiliziya no kuyubaka. Imbuto twabonye mu mwaka wa Yubile ni we tuzikesha, cyane cyane ko insanganyamatsiko twagendeyeho muri uwo mwaka, yavuye mu butumwa yatugejejeho ubwo hari hashize imyaka 20 atanze ubutumwa bushishikariza abalayiki kwamamaza Inkuru Nziza yise “ Namwe nimujye mu muzabibu wanjye”(Mt 20,7).
Mu mwaka wa 1990, ubwo Nyirubutungane Papa Yohani wa 2 yasuraga u Rwanda, yatugaragarije ko akunda igihugu cyacu koko, kandi adusigira n’ibintu byinshi tuzajya tumwibukiraho. Ubwo yabonanaga n’abakristu bari mu nzego z’ubuyobozi n’abandi bagize amahirwe yo kwiga, yabashishikarije gukunda Kiliziya no kugira uruhare mu kuyubaka. Urubyiruko yarusabye gukundana no kuba inkunzi z’amahoro cyane ko, yasuye igihugu cyacu ubwo cyari cyugarijwe n’ibibazo binyuranye birimo ivangura rishingiye ku bwoko no ku turere, n’ibindi. Abahinzi yabashishikarije gukunda umurimo wabo kuko ari wo utunze abanyarwanda benshi, ashyira n’urwibutso rw’amasuka abiri muri Paruwasi ya Kamonyi (Kabgayi). Yashinze ikigo cy’abana b’impfubyi (Urugo rw’i Nazareti) i Mbare muri Diyosezi ya Kabgayi. Yashyize Kiliziya y’i Kabgayi mu rwego rwa Bazilika. Kwemeza ko Umubyeyi Bikira Mariya yabonekeye i Kibeho nabyo byabaye mu gihe Papa Yohani wa 2 yayoboraga Kiliziya. By’umwihariko ariko, Papa Yohani Pawulo wa 2, ntituzamwibagirwa mu mateka y’u Rwanda, kuko ari we wabaye uwa mbere ku isi yose watinyutse kwamagana amarorerwa ya jenoside yakorewe abatutsi mu Rwanda mu mwaka wa 1994 kandi agahamya kumugaragaro ko ayo marorerwa yakorerwaga mu Rwanda yari jenoside.
UMWANZURO
Balayiki bavandimwe, mu gusoza iyi nyigisho, twongere twibukiranye ibi:
- Urugo rugomba gushingira kuri Kristu, abarugize bakamenya ko ari ubutumwa bw’Imana akaba ariyo bashakashaka kurusha ibindi.
- Urugo rwubakiye ku Ijambo ry’Imana, Yezu arugereranya n’urw’umunyabwenge wubakiye inzu ye ku rutare (Mt 7,24-27)
- Ingo zishingiye ku kindi kindi, izo ngo Yezu azigereranya n’ingo z’abasazi zubakiye ku musenyi.
- Bene izo ngo nizo zugarijwe n’ibi bikurikira: kutarangiza neza inshingano z’urugo, gucunga nabi umutungo w’urugo, nta burere bw’abana, nta munezero w’abashakanye, ubuhemu butera ugutandukana kw’abashakanye kwa hato na hato n’ibindi.
Hari n’indi mitwaro abantu bikoreye, twavuga:
Ubwoba bw’ejo hazaza, butuma dushakira ubuzima mu kujya mu bapfumu, gufata inzozi nk’ukuri, guhurira aho bavuze amabonekerwa hose, abahanuzi b’ibinyoma, abarondozi. Kutubaha ubuzima (gukuramo inda, kunywa ibiyobyabwenge, ubwicanyi, kwiyahura). Buri mukristu ahamagarirwa kwirinda ibikorwa byose binyuranyije n’amahame y’ukwemera kwa Kiliziya nk’uko amategeko ya Kiliziya abiteganya.
Ku birebana n’urubyiruko, turarushishikariza kutigana ibihe turimo bibatera kurarikira ibyifuzo by’umubiri birwanya roho (irari ry’umubiri, gushaka gukira vuba mu buryo Butaré bwo, ubwomanzi, kwangana, kwiyahuza ibiyobyabwenge n’ibindi nk’ibyo.
INGAMBA TWAFATA
Ingo z’abakristu nizihagurukire umuco w’isengesho ryo mu rugo kuko urugo rudasenga rurasenyuka. Umushyikirano w’abagize urugo nuhabwe agaciro, kuko inama itagiriwe mu kirambi ica ikirago. Ubuzima bwacu bwose tubukomora kuri Kristu, kandi ni we Mwami w’amahoro, uturindira ubuzima, niwe uturuhura imitwaro yacu agasakaza umunezero mu mitima yacu, ni we tuzamurikira ubuzima bwacu kuko ari we ntangiriro n’iherezo ry’ukubaho kwacu.
Mu gusoza kandi, dukomeze gusabira igihugu cyacu, cyane ko twitegura no guhimbaza umunsi mukuru wo kwibohoza , uzatubere umwanya wo gukomeza gusabira igihugu cyacu n’abayobozi bacu bo mu nzego zose.
Tubaragije mwese umubyeyi Bikira Mariya wa Kibeho.
Mgr Serviliyani NZAKAMWITA
Umwepiskopi wa Diyosezi ya Byumba akaba na
Prezida wa Komisiyo y’Abepiskopi ishinzwe ubutumwa bw’Abalayiki.


text:
Ubuyobozi bw’Ibitaro bya Gisenyi mu Karere ka Rubavu buvuga ko buhangayikishijwe n’abantu bapfa bazize kwanga serivisi runaka zo kwa muganga kubera imyememerere y’amadini.
Abantu 8 bamaze gupfa mu mezi atatu, kubera kwanga imiti y’abaganga. Biganjemo abagore bava amaraso menshi nyuma yo kubyara umuganga yabasaba kubongerera amaraso bagahakana bivuye inyuma.
Ubwo hizihizwaga umunsi mukuru w’abarwayi ku wa 2 Mata 2017, umuyobozi w’ibitaro bya Gisenyi Dr Kanyankore William yabwiye abaturage ko iki ari ikibazo gihangayikishije ibitaro.
“Ikibazo cyagaragaye cyane mu babyeyi no mu bana aho umubyeyi ashobora kuva cyane ari inda yabiteye cyangwa se nyuma yo kubyara akava, ugasanga bibabaye ngombwa ko muganga abona ko akeneye kumuha amaraso, ariko umurwayi akatubwira ko kubera imyemerere ye adashobora gufata amaraso y’abandi bantu kandi tubona ko ayakeneye kandi nta yindi ngingo isimbura ingingo y’amaraso, iyo utakaje amaraso ugomba kubona andi maraso”
Yungamo ati “Amaraso tugomba guha uwo murwayi tuba twayapimye neza tuzi ko nta kibazo ashobora kumugiraho ariko ugasanga hari amatorero yigisha ko bitemewe kwakira amaraso y’undi muntu ndetse n’uwo bafitanye isano hafi bakavuga ko ari nk’icyaha kwakira amaraso y’undi, ugasanga uwo muntu bimushyize mu kangaratete. Bikaba ari imyemerere gusa, akanakubwira ati nditeguye no gupfa ariko ntakiriye andi maraso, nk’umuganga uba ugiye mu kibazo, uvuga uti ntabwo namuhatira gufata amaraso kuko uburenganzira bw’umurwayi bugomba kubahirizwa.”
Uyu muyobozi avuga ko ikibazo cy’imyerere kigaragara no ku bana, aho umubyeyi yanga ko umwana we bamuha amaraso kandi na we ayakeneye.
Iki kibazo ngo kinagaragara ku babyeyi banga gufata inkingo zigezweho bakavuga ko imyemerere yabo itabyemera, Dr Kanyankore akavuga ko ibi na byo bigira ingaruka zishobora no kuviramo uwo muntu urupfu.
Uyu muyobozi avuga ko ikibabaje ari uko abapfa bazize iyi myumvire bagenda biyongera aho kubanuka.
Kwigisha aba bantu kureka iyi myumvire ngo si ikintu cyoroshye kuko ngo abenshi baba baracengewemo iyi myemerere bakiri bato bakabimira bunguri ngo no kubibakuramo bisaba igihe kingana n’igihe bamaze babyigishwa.
Umwe mu bayobozi b’itorero waganiriye n’iki kinyamakuru ariko agasaba ko amazina ye atatangazwa, avuga ko imyemerere ari ikintu gikomeye kuko icyo yigisha atari ubuzima bwo kuri iyi si ahubwo ko ubuzima bufite agaciro buzaba mu ijuru, ati “iyo bigeze aho kubura ubuzima abantu ntibabyakira kimwe kuko abenshi dutinya gupfa, ariko na none usanga abenshi mu bafite imyizerere ihamye ubuzima bw’aha ku isi batabuha agaciro, ikaba ari na yo mpamvu ntekereza ko umuntu ashobora guhitamo gupfa kubera imyemerere.”


text:
Abantu babarirwa mu bihumbi bize gusoma no kwandika
Mu mwaka wa 2011, Abahamya ba Yehova bigishije gusoma no kwandika abantu bakuru basaga 5.700.
Gana:
Mu myaka 25 ishize, twigishije abantu basaga 9.000 gusoma no kwandika.
Zambiya:
Kuva mu wa 2002, abantu bagera ku 12.000, bamenye gusoma no kwandika neza. Umukecuru witwa Agnes ufite imyaka 82, yaravuze ati “mu itorero bakimara gutangaza ko hagiye gutangira gahunda yo kwigisha gusoma no kwandika, nahise niyandikisha. Ku ncuro ya mbere, natashye nzi kwandika izina ryanjye.”
Peru:
Umugore w’imyaka 55 yaravuze ati “kubera ko ababyeyi banjye batigeze banjyana mu ishuri, numvaga ntazigera menya gusoma no kwandika.”
Mozambike:
Mu myaka 15 ishize, abantu basaga 19.000 bize gusoma no kwandika. Uwitwa Felizarda yaravuze ati “
nshimishwa n’uko ubu nshobora gusomera abandi Bibiliya. Mbere byarangoraga cyane.”
Ibirwa bya Salomo:
Ibiro byacu byo muri icyo gihugu byaranditse biti “
mu myaka yashize, abantu benshi batuye mu duce twitaruye ntibajyaga mu ishuri. Abakobwa bize na bo ni mbarwa. Ni yo mpamvu twigishije abantu bakuru gusoma no kwandika. Ubu abenshi bamaze kubimenya, kandi usanga bararushijeho kwigirira icyizere.”


text:
10 NYAKANGA 2015
UKRAINE
Abahamya bo mu burasirazuba bwa Ukraine batotezwa bazira imyizerere yabo
Mu burasirazuba bwa Ukraine, udutsiko tw’abantu bitwaje intwaro dushimuta Abahamya ba Yehova tukabakorera ibikorwa by’iyicarubozo tubitewe n’urwango rushingiye ku idini. Guhera muri Kanama 2014, utwo dutsiko tumaze gushimuta Abahamya 26. Muri ako gace hari Abahamya benshi. Kuba bakora umurimo wo kubwiriza kandi ntibivange muri politiki bituma bamenyekana cyane. Bamwe mu bagize utwo dutsiko bitwaje akaduruvayo kari muri ako gace maze bibasira Abahamya ba Yehova. *
Ibikorwa by’urugomo bakorewe
Ku itariki ya 21 Gicurasi 2015, abapolisi bakuru babiri bo mu mugi wa Stakhanov bafunze Abahamya babiri b’abasaza barengeje imyaka 60 babaziza ko bakora umurimo wo kubwiriza. Babashinje guhungabanya umutekano maze babafunga iminsi 15. Muri iyo minsi bari bafunzwe, babashinjaga ko ari abatasi kandi bakabahata ibibazo bashaka kumenya uko umuryango w’Abahamya ba Yehova ukora. Abagize itorero basabye umushinjacyaha kurekura abo Bahamya ariko arabyanga. Mu mizo ya mbere, abo Bahamya ntibari bemerewe gusurwa na bene wabo cyangwa bagenzi babo bahuje ukwizera. Ariko nyuma yaho bemerewe kubazanira ibyokurya, imyambaro n’imiti incuro eshatu mu cyumweru. Umwe muri abo Bahamya yarekuwe ku itariki ya 2 Kamena 2015 naho undi arekurwa bukeye bwaho, ariko bose bategekwa kuva muri ako gace.
Ku itariki ya 17 Gicurasi 2015, abantu bitwaje intwaro bo mu karere ka Novoazovsk bafashe Abahamya ba Yehova bane barabafunga, hanyuma babapfuka ibitambaro mu maso maze babashorera babatunze imbunda, babajyana ku biro bikuru by’abasirikare byo muri ako gace. Bamaze amasaha abiri babakubita bya kinyamaswa kandi babakangisha ko amaherezo bari bubice. Basabye umuto muri bo kujya mu gisirikare naho abandi basabwa kwemera ko idini ry’Aborutodogisi ari ryo dini ry’ukuri ryonyine. Abo Bahamya bafungiwe mu kumba gafunganye maze bukeye bwaho bararekurwa.
Ku itariki ya 22 Mutarama 2015, abantu batatu bitwaje intwaro bashimuse Umuhamya bamukuye aho yakoreraga i Donetsk. Abagize umuryango we ntibari bazi aho ari cyangwa impamvu yashimuswe. Igihe yari afunzwe yagiye asobanura kenshi impamvu ativanga muri politiki maze afungurwa nyuma y’iminsi icyenda.
Ku itariki ya 9 Kanama 2014, umuntu witwaje intwaro yashimuse Abahamya babiri b’i Stakhanov mu karere ka Luhansk. Bafunzwe iminsi itandatu bakubitwa kenshi kandi ababafunze babakangisha ko babica urubozo kugeza bashizemo umwuka. Nanone ntibemeye ko bahabwa ibyokurya bihagije, imyambaro ikwiriye n’imiti. Ababashimuse babahatiraga kwihakana ukwizera kwabo, kuvuga amasengesho y’Aborutodogisi no kuramya amashusho, ibyo bikaba bigaragaza ko bafashwe bazira idini. Nubwo bagiriwe nabi bene ako kageni bakomeje kuba indahemuka.
Abahamya ba Yehova bakurikiza imyizerere yabo bakanga kwifatanya mu ntambara, kwigaragambya cyangwa gutanga amafaranga yo gushyigikira ingabo zihanganye zo muri Ukraine. Udutsiko tw’abantu bitwaje intwaro twagiye twibasira Abahamya ba Yehova kubera ko bativanga muri politiki kandi bakaba atari abayoboke b’idini ry’Aborutodogisi. Ibitero babagabaho biba bigamije gutuma bihakana ukwizera kwabo.
Bakomeje gushikama nubwo batotezwa
Muri iki gihe, ako gace karacyaberamo imirwano kandi nta wurakigarurira. Ni yo mpamvu Abahamya badashobora kubona uwo baregera. Abahamya bamenyesheje ibyo bibazo amahanga n’intumwa yihariye y’Umuryango w’Abibumbye igenzura ibikorwa by’iyicarubozo.
Abahamya ba Yehova bo mu burasirazuba bwa Ukraine biyemeje kutagira aho babogamira mu bibazo bya politiki no gukomeza gusenga mu ibanga uko ingorane bahura na zo zaba zimeze kose. Bakomeje kwiringira ko abayobozi bo muri ako gace bazashyigikira uburenganzira bw’ibanze umuntu afite bwo kujya mu idini ashaka.
^ par. 2 Abantu bitwaje intwaro bagabye ibitero kuri Yuriy, uri ku ifoto ibumburira iyi nkuru, bamuziza ko ari Umuhamya wa Yehova. Igihe kimwe bamufatiye mu muhanda avuye kubwiriza, izindi ncuro ebyiri bamusanga iwe mu rugo. Bamusabye kuva mu idini ry’Abahamya ba Yehova.


text:
IKIBAZO CYA 6
Ni iki Bibiliya yari yarahanuye kuri Mesiya?
UBUHANUZI
‘Nawe Betelehemu Efurata, muri wowe hazava umutware uzakora ibyo nshaka muri Isirayeli.’
UKO BWASOHOYE
“Yesu amaze kuvukira i Betelehemu y’i Yudaya ku ngoma y’umwami Herode, abantu baragurisha inyenyeri baturutse iburasirazuba baje i Yerusalemu.”
UBUHANUZI
“Bigabanya imyenda yanjye, bagakoresha ubufindo kugira ngo bagabane imyambaro yanjye.”
UKO BWASOHOYE
“Abasirikare bamaze kumanika Yesu, bafata imyitero ye bayigabanyamo kane . . . ariko iyo kanzu ntiyari ifite uruteranyirizo, kuko yari iboshye kuva hejuru kugeza hasi. Nuko baravugana bati ‘ntituyitanyure, ahubwo dukoreshe ubufindo kugira ngo tumenye uri bube nyirayo.’”
UBUHANUZI
“Arinda amagufwa ye yose; nta na rimwe ryavunitse.”
UKO BWASOHOYE
“Bageze kuri Yesu, basanga yamaze gupfa, ntibamuvuna amaguru.”
UBUHANUZI
“Ibicumuro byacu ni byo yaterewe icumu.”
UKO BWASOHOYE
“Umwe mu basirikare amutikura icumu mu rubavu, ako kanya havamo amaraso n’amazi.”
UBUHANUZI
“Bampa ibihembo byanjye bingana n’ibiceri by’ifeza mirongo itatu.”
UKO BWASOHOYE
“Hanyuma umwe muri ba bandi cumi na babiri witwaga Yuda Isikariyota asanga abakuru b’abatambyi, maze arababwira ati ‘muzampa iki ngo mbereke uko mwamufata?’ Bamusezeranya kumuha ibiceri by’ifeza mirongo itatu.”


text:
Gicumbi – Ba Gitifu b’imirenge bahize abandi bashyikirijwe ibihembo
Ibi bikombe babishyikirijwe n’ubuyobozi bw’akarere tariki ya 21/9/2015 ubwo bari bagiye gusinya imihigo ya 2015-2016.
Mvuyekure Alexandre umuboyozi w’akarere ka Gicumbi avuga ko gushimira iyi mirenge 3 yaje ku myanya ya mbere mu isuzuma ry’imihigo ya 2014-2015 ari uburyo bwo kwereka abanyamabanga nshingwabikorwa ko bakoze neza no kubongerera imbaraga zo gukomeza gukora neza.
Umurenge wa Byumba waje ku mwanya wa mbere ugira amanota 84,9% ukurikirwa n’umurenge wa Bwisijye waje ku mwanya wa 2 wagize amanota 84,6%, naho umurenge waje ku mwanya wa 3 ni uwa Kaniga wagize amanota 83,6%.
Iyi mirenge yose yahawe ibikombe ndetse inasabwa gukomeza gukorera ku mihigo kuko aribyo bifasha kuzamura abaturage mu iterambere.
Umuyobozi w’akarere yasabye abayobozi b’imirenge yabaye iya nyuma ko bagomba gukurikira neza imihigo basinye ndetse bakajya bagira ibyo bigira ku yindi mirenge yabashije kwesa neza imihigo.
Ati “ Gukorera ku mihigo bifasha buri wese kugera ku ntego y’icyo yiyemeje ndetse akagira umwanya wo kwisuzuma ko ibyo yahize gukora yabashije kubishyira mu bikorwa.â€
Bayingana Theogene uyobora uyu murenge wa Byumba atangaza ko ibyo bagezeho byose babikesha ubufatanye bw’abo bakorana ndetse n’abaturage hamwe n’abafatanyabikorwa.
Umurenge wa Rukomo niwo waje kumwanya wa nyuma n’amanota 78,2 % umunyabanga nshingwabikorwa w’uyu murenge Kagina Emmanuel we akaba avuga ko atazi impamvu yatumye umurenge ayoboye uza ku mwanya wa nyuma akaba agiye gusuzuma aho bitagenze neza kugirango ahakosore.
Yagize ati “Mbona itsinda dukorana rifite imbaraga sinzi impamvu twabaye abanyuma, gusa tujyiye kuzicara turebe aho bitagenze neza tuhakosore.â€
Nyuma yo guhabwa ibihembo basinye imihigo ya 2015-2016 biyemez ubufatanye kugirango bazabashe kuva ku mwanya wa nyuma kuko mu mihigo ya 2014-2015 babaye aba 18 n’amanota 76, 40%.